title: Ruokolahden leijona

text: Jo ensimmäisen havainnon jälkeen liikkui huhuja karanneesta sirkusleijonasta. Ympäristöministeriön eläinsuojelutoimiston ylitarkastaja Matti Osara kertoi kuulleensa, että rajan läheisyydessä Venäjällä Viipurin pohjoispuolella huhtikuussa olisi kaatunut eläinkuljetusrekka, josta joukko sirkuseläimiä olisi päässyt karkuun. Imatran poliisiasemalta kerrottiin, että huhtikuun loppupuolella Puumalan suunnassa oli suistunut ojaan Moskovan suuren sirkuksen autoja. Puumalan nimismies kuitenkin kiisti tiedon, ja eläinkuljetuksista vastaavan ylitarkastajan Riitta Heinosen mukaan leijonille ei ollut annettu maahantuontilupia vuosikausiin. Ruokolahtelaiset kertoivat kuulleensa lähistöllä ojaan ajaneesta venäläisestä sirkuksesta. Toimistopäällikkö Seppo Mattila maa- ja metsätalousministeriöstä joutui toteamaan, että kaikki huhut osoittautuivat perättömiksi.


title: Ruokolahden leijona

text: Pietarin pormestari Anatoli Sobtšakin kansliasta kiistettiin miliisille tehdyn soittokierroksen perusteella, että alueella olisi sattunut eläinkuljetusonnettomuutta. Venäjän sirkusliitto ja Venäjän eläintarhoja kontrolloiva Moskovan eläintarha kiistivät kadonneen eläimen, eikä Viipurin ja Pietarin liikennepoliisit olleet kuulleet kaatuneesta sirkusrekasta. Moskovan eläintarhan tiedottaja Natalia Istratova ehdotti, että leijona olisi voinut karata laittomasta kiertävästä eläinsirkuksesta, joita Venäjällä oli kymmeniä ja joka vaikenisi karanneista eläimistä.


title: Ruokolahden leijona

text: Toisen selityksen mukaan yksityisenä lemmikkinä ollut iso kissa olisi päässyt karkuteille. Istratovan mukaan yksityishenkilöilläkin saattoi olla petoeläimiä omassa tarhassaan. Venäjän eläintarhojen yhteydenpidosta vastannut Tatjana Veršina kertoi, että virkistyskäyttöön tarkoitettuja eläinnurkkauksia pidetään esimerkiksi kaupunkien puistoissa ja tehtaiden pihoilla.


title: Ruokolahden leijona

text: Myöhemmissä haastatteluissa Nyholm on kertonut kuulleensa venäläisiltä kollegoiltaan Pjotr Danilovilta ja Leo Bljudnikilta, että Pietari–Viipuri-radalla oli sattunut onnettomuus, jossa ratapenkka oli sortunut työmaan kohdalta, juna suistunut raiteiltaan ja osa junassa olleista Moskovan suuren sirkuksen eläimistä kuollut ja osa päässyt karkuun.


title: Ruokolahden leijona

text: Vuonna 2011 antamassaan haastattelussa rajavartioston entinen kapteeni Antti Väisänen kertoi, että Ensoon matkalla olleesta junasta olisi päässyt vapaaksi sirkuseläimiä ennen leijonahavaintoja.


title: Ruokolahden leijona

text: Samankaltaisia todentamatta jääneitä kissapetohavaintoja on tehty monissa muissakin maissa. Englanniksi puhutaan aavekissoista ("phantom cats") tai vieraista kissapedoista ("alien big cats", ABC). "Helsingin Sanomat" kiinnitti pääkirjoitussivullaan huomiota "Suomen Kuvalehdessä" kaksi viikkoa ennen alkuperäistä havaintoa julkaistuun artikkeliin, jossa kerrottiin Englannissa havaituista mutta siellä luonnostaan esiintymättömistä isoista kissoista, ja arveli, että juttu saattoi manata leijonan Suomeen ihmisten mielikuvituksesta aaveiden ja menninkäisten tavoin. Toisessa artikkelissaan "Helsingin Sanomat" pohti S. Albert Kivisen kanssa, olisiko Ruokolahden leijona Suomen ensimmäinen kryptozoologinen "out of place" -eläin. Kivinen luonnehti ilmiötä kryptozoologian näkökulmasta rajatapaukseksi. Paranormaaleja ilmiöitä käsittelevä "Fortean Times" -aikakauslehti piti Ruokolahden leijonaa ABC:nä.


title: Ruokolahden leijona

text: Jukka Salo kertoi, että Ruokolahden leijonan kaltaisessa tapauksessa tyypillisesti valtaosa ensimmäistä seuraavista jatkohavainnoista on vääriä. Hän sanoi kohdanneensa paikalla itsesuggestiota ja massahysteriaa ja piti epäilyttävänä, ettei yhtään selvää leijonan jättämää haaskaa tai ulostetta ollut löytynyt. "Pohjalainen" laski heinäkuun alussa, että kaikkien havaintojen selittämiseksi Suomessa olisi pitänyt olla irrallaan neljä leijonaa.


title: Ruokolahden leijona

text: Salo ja Jalanka törmäsivät myös kahteen selvään jälkiväärennökseen. Toisessa metsästä löytyi kahden poronhaaskan riekaleita, joita oli leikelty teräaseella ja tuotu paikalle jätesäkissä. Toisessa Korpijärveltä löytynyt leijonan tassun jälki oli mitoiltaan 20 kertaa 30 senttimetriä eli aivan liian suuri aidoksi. Jälkimmäisestä tapauksesta Salo sanoi haastattelussa: ”Lapsikin tekee leijonan jäljen, kun on malli. Lusikalla painelemalla saa oikein kauniin.” Tämän jälkeen "Ilta-Sanomat" otsikoi etusivullaan: ”Ruokolahden pedonmetsästys oli silkkaa huijausta. Leijonan jäljet tehtiin lusikalla.”


title: Ruokolahden leijona

text: Mikko Paavonkallio väitti heinäkuussa 2012, että Ruokolahden leijonahavainnot oli aiheuttanut hänen koiransa, Miska-niminen pyreneittenkoira, joka havaintoja tehtäessä oli ollut hoidossa Ruokolahdella. Suurpetojen tutkija Erik S. Nyholm piti kuitenkin tätä selitystä mahdottomana, koska tassunjäljet olivat paljon suuremmat kuin minkään koiran jäljet.


title: Ruokolahden leijona

text: Ruokolahden leijona nimettiin Elviksi. Nimen keksi Kaakkois-Suomen rajavartioston tiedotuksesta vastannut kapteeni Antti Väisänen. Radiomafia ja "7 päivää" olivat ilmoittaneet kilpailut leijonan nimestä, ja hän pelkäsi niiden päätyvän venäläisiin nimiin, joten hän otti ensimmäistä havaintoa seuraavan naisen nimipäivän, ja media käytti sitä jo samana iltana. Radiomafia nimesi leijonan Murreksi.


title: Ruokolahden leijona

text: Ruokolahti aloitti kuntansa markkinoimisen leijonalla Kalpiiviidan ja Kekäleenmäen havaintojen jälkeen. Kunnan rajalle vietiin julisteita leijonasta, ja kunta alkoi frankeerata postiaan leijonan kuvalla. Paikalliset yrittäjät alkoivat myydä leijona-aiheisia t-paitoja, joita myytiin satoja kappaleita, ja postikortteja. Kunta harkitsi eukon syrjäyttämistä leijonalla tunnuksenaan, ja sinne perustettiin leijona-nimisiä ulkoilukohteita. Vuonna 2012 Ruokolahden kunta luopui täysin leijonalla markkinoimisesta ja ilmoitti, ettei muista leijonahavaintojen 20-vuotispäiviä mitenkään.


title: Ruokolahden leijona

text: Suuri osa havainnoista tehtiin Imatralla, mutta Imatran kaupunki ei pyrkinyt kaappaamaan leijonan mainosarvoa. Myös Kristiinankaupungissa myytiin paikallisten havaintojen jälkeen leijona-t-paitoja. Kaupungin matkailusihteeri Dan-Anders Sjöqvist nimesi Kristiinankaupungin leijonan Viveka Leoksi.


title: Ruokolahden leijona

text: Vuonna 1994 Riikka Juvonen julkaisi Ruokolahden leijonaan perustuvan satukirjan "Aleksi, metsän leijona".


title: Ruokolahden leijona

text: Kesällä 2002 ruokolahtelainen harrastajateatteri RuoHa esitti Ruokolahden leijonan tapahtumiin löyhästi perustuvaa näytelmää "Kun leijona tuli kylään". Se sai seitsemässä esityksessä toistatuhatta katsojaa. Korsuorkesterin Seppo Äijö sävelsi näytelmän laulut ja Erkki Luumi esiintyi roolissa. Vuonna 2010 ruokolahtelainen Korsuorkesteri julkaisi humpan ”Ruokolahden leijona”. Yhtyeen jäsen Pepe Kovanen keksi laulun aiheen sanomalehti Etelä-Saimaan haastattelussa. Laulun sanoitti Jorma Toiviainen.


title: Ruokolahden leijona

text: Vuosina 2003–2005 Ruokolahden Yrittäjät ry järjesti Tassunjälki- ja Leijonankortti-hankkeet kunnan matkailun edistämiseksi.


title: Ruokolahden leijona

text: Ensimmäisen uutisen Ruokolahden leijonasta julkaisi "Ylä-Vuoksi". Lehden toimittaja Hannu Ojala kuuli leijonasta Auvisen ilmoitettua sen poliisille ja epäröi laskea juttua eteenpäin. Lopulta hänen ehdotuksestaan lehti julkaisi uutisen etusivullaan.


title: Ruokolahden leijona

text: Vilkkaimmillaan uutisointi leijonasta oli 29.–30. kesäkuuta, jolloin kaikki suomalaiset päivittäismediat julkaisivat siitä juttuja. Pian huomio kuitenkin laantui pikkujutuiksi siitä, ettei leijonasta ole uusia havaintoja. Myöhemmät havainnot Rautjärvellä eivät enää saaneet uutisvälineiden suosiota. Uutinen levisi myös ulkomaille, ja Associated Press ja Reuters levittivät tapausta uutisena. Kun Ruokolahden kunta tilasi Sanomalehtien ilmoitustoimistolta kaikki leijonaa käsittelevät lehtiuutiset, tuli leikekirjasta A3-kokoisena 10 senttimetriä paksu.


title: Ruokolahden leijona

text: Ruokolahden leijonaa kutsuttiin levikkieläimeksi, koska se lisäsi "Ilta-Sanomien" ja "Iltalehden" myyntiä. "Ilta-Sanomien" 75-vuotishistoriikissa Ruokolahden leijonaa kutsuttiin lehden eläinreportaasien ehdottomaksi kuninkaaksi. "Iltalehden" päätoimittaja Martti Backman kuvaili: ”Suomalaismetsissä harhaileva leijona on melkein ideaalitapaus. Olisi vaikea keksiä parempaa kesäuutista.” Backmanin ja "Ilta-Sanomien" uutispäätoimittaja Hannu Savolan mielestä Ruokolahden leijona ei kuitenkaan ollut mätäkuun juttu. Vuonna 2010 "Tiede" käytti kuitenkin Ruokolahden leijonaa ”klassisimpana esimerkkinä” mätäkuun jutusta.


title: Ruokolahden leijona

text: Tiedotusopin professori Pertti Hemánuksen mukaan innostuksen selittivät aikuisten ja lasten kiinnostus eläimiin, itse leijona ja uutisanniltaan muuten hiljainen kesä. Hän myös uskoi, että tavallisten ihmisten halu päästä otsikoihin sai heidät näkemään, mitä halusivat.


title: Ruokolahden leijona

text: "Helsingin Sanomat" liitti leijonan edellisten kesien uutisiin, jotka paisuivat hiljaisen uutistarjonnan vuoksi. Näistä viimeisimpiä olivat kesällä 1991 pikkutyttöä haavoittanut tappajahauki ja Karjalohjan ufo, vuonna 1990 kadonnut Käckin perhe ja vuonna 1989 paljastunut Reino Gikmanin vakoilu sekä Oleg Kozlovin ja Mihail Varfolomejevin lentokonekaappaus.


title: Ruokolahden leijona

text: Vuoden 2007 Suomen Kuvalehden journalistipalkinnon saaja Marja Manninen, joka oli Ylen tv-uutisten aluetoimittajana Kaakkois-Suomessa, kommentoi työstään: ”Ruokolahden leijonasta, jota koskaan ei edes ollut, tein varmasti kolmekymmentä juttua.”


title: Machholzin komeetta

text: Machholz (C/2004 Q2) on komeetta, jonka Donald Machholz löysi kello 4:12 aamulla 27. elokuuta 2004. Komeetta oli mahdollista havaita paljain silmin myös Suomessa joulukuusta 2004 helmikuuhun 2005.


title: Machholzin komeetta

text: Komeetan periheli sijaitsi Maan ja Marsin ratojen välissä, mikä on poikkeuksellisen kaukana näin kirkkaalle komeetalle. Perihelin komeetta saavutti 24. tammikuuta 2005. Lähimmillään Maata komeetta oli 5. tammikuuta 2005, jolloin etäisyys oli noin 0,347 AU eli noin 51 910 460 kilometriä.


title: Machholzin komeetta

text: Komeetta Machholz palaa aurinkokunnan keskiosiin nähtäville vasta noin 103 000 vuoden kuluttua.


title: Cotopaxi

text: Cotopaxi on Ecuadorin toiseksi korkein tulivuori (korkein on Chimborazo) ja yksi maailman korkeimmista aktiivisista tulivuorista – Ojos del Salado ja Llullaillaco ovat vielä korkeampia. Cotopaxi sijaitsee noin 50 kilometriä pääkaupungista Quitosta etelään. Cotopaxi on yli 3 000 metriä korkeampi kuin sitä ympäröivä maasto. Vuori on juureltaan noin 23 kilometriä leveä. Sen kraatterin suuaukko on 700 metriä pitkä ja 500 metriä leveä, ja kraatterin syvyys on 366 metriä.


title: Cotopaxi

text: Vuoden 1738 jälkeen Cotopaxi on purkautunut yli 50 kertaa. Useat vuorta ympäröivät laaksot ovat syntyneet voimakkaiden mutavyöryjen seurauksena. Mutavyöryt muodostavat vakavan uhan paikallisille asukkaille. Latacungan kaupunki onkin tuhoutunut täydellisesti ainakin kahdesti historiansa aikana. Rajuimmat tunnetut purkaukset tapahtuivat vuosina 1744, 1768 ja 1877. Vuoden 1877 purkauksessa pyroklastiset pilvet laskeutuivat joka puolelta vuorta ja mutavyöryt matkasivat yli sadan kilometrin matkan Tyyneenmereen.


title: Cotopaxi

text: Vuori purkautui myös vuosina 1903–1904 (Vei-indeksi 3). Sen jälkeen ennen vuotta 2015 siinä havaittiin vähäistä aktiivisuutta kymmenen kertaan (VEI 1-2). Havainto vuodelta 1942 (VEI 3) on epävarma.


title: Cotopaxi

text: Viimeksi Cotopaxi purkautui 14. elokuuta 2015, jolloin siitä alkoi nousta savupilviä ja tuhkaa kahdeksan kilometrin korkeuteen. Purkauksen vuoksi Ecuadoriin julistettiin poikkeustila.


title: Brandon Lee

text: Brandon Bruce Lee (李國豪, pinyin: Lǐ Guóháo) (1. helmikuuta 1965 Oakland, Kalifornia – 31. maaliskuuta 1993 Wilmington, Pohjois-Carolina) oli yhdysvaltalainen näyttelijä ja Bruce Leen ja Linda Emeryn poika, joka kuoli tapaturmaisesti kesken "Crow"-elokuvan kuvausten. Hän eli vain 28-vuotiaaksi.


title: Brandon Lee

text: Lee opiskeli Lee Strasbergin Akatemiassa sekä Emerson Collegessa.


title: Brandon Lee

text: 31. maaliskuuta 1993 oli "Crow"-elokuvan 52. kuvauspäivä. Kuvattavassa kohtauksessa Leen hahmo kävelee asuntoonsa ja löytää jengiläiset raiskaamassa tyttöystäväänsä. Kohtaus päättyy Ericin ja tyttöystävän raakaan murhaan. Näyttelijä Michael Masseen hahmon oli tarkoitus ampua Leetä, kun hän saapui ostoskassien kanssa asuntoon.


title: Brandon Lee

text: Koska elokuvan aputiimi oli aikataulusta jäljessä, näköispanokset päätettiin valmistaa aiemmin ostetuista oikeista patruunoista. Efektimies Bruce Merlin purki panokset; hän irrotti luodit, tyhjensi ruudin, laukaisi nallin ja laittoi luodit takaisin hylsyihin. Näin patruunoista tuli aidon näköisiä, mutta toimintakelvottomia. Merlin ja propeista vastannut Daniel Kuttner päättivät tehdä myös paukkupanoksia purkamalla patruunat ja korvaamalla ruudin ilotulitteissa käytetyllä ruudilla. Näihin panoksiin ei laitettu luoteja.


title: Brandon Lee

text: Myöhemmin kuvauksissa aseesta laukaistiin nallilla ja luodilla varustettu patruuna. Näin luoti irtosi hylsystä ja jumiutui revolveriin. Kun ensimmäinen tiimi käytti asetta kuolinkohtauksessa, pesään oli ladattu paukkupatruunoita, joissa ei ollut luoteja. Luoti odotti piipussa, ja paukkupatruunan ruuti riitti sen laukaisemiseen. Lee haavoittui vakavasti kameroiden pyöriessä Carolco Studiosilla. Ohjaaja Alex Proyas keskeytti kohtauksen välittömästi, mutta Lee pysyi lattialla. Leen ystävä ja stunttimies Jeff Imada juoksi hänen luokseen hoitajan kanssa, ja he huomasivat haavan noin tuuman verran navan alapuolella. Lee oli menettänyt jo tajuntansa, ja sairaalassa lääkärit totesivat luodin sirpaleen aiheuttaneen vahingot. Leikkaus kesti viisi tuntia, mutta kello 13.04 Lee todettiin kuolleeksi.


title: Brandon Lee

text: Leen kuoleman tallentanut filminauha tuhottiin ilman, että sitä olisi edes kehitetty. Kuolema todettiin onnettomuudeksi, jonka aiheutti paukkupatruunasta lentänyt luodin sirpale. Leen oli ollut tarkoitus mennä naimisiin kihlattunsa Eliza Huttonin kanssa vain 17 päivää myöhemmin. Lee haudattiin isänsä viereen Seattlen Capitol-kukkulalle 3. huhtikuuta 1993.


title: Brandon Lee

text: Lee ehti saada arvostusta lyhyellä urallaan, kun "Black Belt" -niminen arvostettu kamppailulajilehti valitsi hänet vuoden mieheksi 1993.


title: Enigma

text: Enigma voi tarkoittaa ainakin seuraavia:


title: Nevi’im

text: Nevi'im (), "Profeetat", on toinen "Tanakhin", heprealaisen Raamatun, kolmesta pääosiosta.


title: Nevi’im

text: Nevi'im jaetaan perinteisesti kahteen osaan:Juutalaisessa käytännössä Samuelin kirjat ja Kuningasten kirjat lasketaan molemmat yhdeksi kirjaksi (suomalaisissa laitoksissa nämä molemmat on jaettu kahdeksi kirjaksi). Lisäksi kaksitoista suhteellisen lyhyttä profeettakirjaa lasketaan yhdeksi kirjaksi; tätä lyhyiden kirjojen kokoelmaa kutsutaan nimellä "Trei Asar" tai "Kaksitoista pientä profeettaa". (Nimi viittaa kirjojen lyhyyteen, ei niiden tärkeyteen.) Juutalaisessa perinteessä Nevi'im sisältää siis kahdeksan kirjaa (TaNaKHin 24:stä kirjasta).


title: Tambora

text: Tambora (Tomboro) on tulivuori Indonesiaan kuuluvalla Sumbawan saarella. Se muodostaa 60 kilometrin levyisen Sanggarin niemimaan. Tamboran purkausta vuonna 1815 pidetään modernin ajan rajuimpana tulivuorenpurkauksena.


title: Tambora

text: Tulivuori oli neljän kilometrin korkuinen ennen kalderan muodostumista yli 43 000 vuotta sitten. Myöhäispleistoseenin aikana laavavirrat täyttivät varhaisen kalderan ja varhaisholoseenin aikana tapahtui räjähtäviä purkauksia. Vuoden 1815 purkaus sai aikaan kuusi kilometriä leveän ja 1 250 metriä syvän kalderan.


title: Tambora

text: Tamboran purkaus alkoi huhtikuussa 1815 ja jatkui heinäkuun puoleenväliin asti. Se tuhosi viljelymaita, tappoi arviolta 60 000 ihmistä ja aiheutti maailmanlaajuisia ilmastovaikutuksia. Toisen lähteen mukaan kuolleita oli 117 000.


title: Tambora

text: Purkauksen aikana 100 km³ magmaa ja murentunutta kiveä sekä 400 miljoonaa tonnia rikkipitoista kaasua nousi 44 kilometrin korkeuteen ilmakehässä. Kaasut aiheuttivat maailmanlaajuista viilenemistä eli niin sanotun kesättömän vuoden 1816. Se puolestaan aiheutti tautiepidemioita ja sadonmenetysten takia maailmanlaajuisen ruokapulan. Uudessa-Englannissa kasvukausi lyheni sadalla päivällä, jolloin paljon maanviljelijöitä muutti länteen päin.


title: Tambora

text: Rhode Islandin yliopiston tutkimusryhmä on löytänyt tuhkakerroksen alta jäänteitä Tamboran kuningaskunnasta. Tutkimusryhmään kuuluva professori Harald Sigursson sanoi, että kyseessä saattaa olla vastaava tapaus kuin Pompeijin tuho Vesuviuksen purkauksen yhteydessä.


title: Tekstintunnistus

text:
Tekstintunnistus (, OCR) on yleisnimi teknologialle, jonka avulla tunnistetaan koneellisesti (varsinainen "OCR") tai käsin kirjoittamalla ("ICR", "Intelligent Character Recognition") tuotettua tekstiä, tai esimerkiksi kyselylomakkeiden rastitettuja ruutuja ("OMR", "Optical Mark Recognition") sähköisesti muokattavaan muotoon. Tunnistettava teksti on usein paperilla esim. erilaisissa asiakirjoissa, lehdissä tai erilaisissa kyselylomakkeissa, mutta voi olla myös saapuneissa sähköpostiviesteissä, tai www-sivujen palautteissa.
OCR-teknologia syntyi vuonna 1929, jolloin Gustav Tauschek haki Saksassa ensimmäisen patenttinsa hahmojen tunnistamiseen. Tekstin tunnistamisen teknologia lähti varsinaisesti kehitykseen 1950-luvulla, jolloin sitä käytettiin aluksi pankkišekkeihin painettujen kirjasimien tunnistamiseen. Tätä kutsuttiin MICR-teknologiaksi (Magnetic Ink Character Recognition) ja sille tyypillisiä kirjasimia olivat E-13B ja CMC-7. Tässä šekkien MICR-kirjasimet painettiin musteella, joka sisälsi rautaoksidia. Sitten šekit luettiin erityisellä laitteella, jossa lukupää tunnisti merkit niiden magneettisuuden perusteella. Merkkien optinen tunnistaminen eli varsinainen OCR-teknologia yleistyi 1960-luvulla. Tätä varten kehitettiin erityiset kirjasimensa OCR-A ja OCR-B. Vakiomuotoisten kirjasimien tunnistaminen oli helpompaa ja luennan oikeellisuus pysyi luotettavana. Nykyään esimerkiksi Xerox markkinoi tulostimia joissa voidaan käyttää MICR väriainetta, jolloin tulosteet ovat luettavissa MICR lukijoilla.


title: Tekstintunnistus

text: Merkintunnistuksessa (erityisesti "OCR" ja "ICR") kootaan skannatusta asiakirjasta havaittuja pikseleitä (pisteitä) ja verrataan niiden muodostamia hahmoja olemassa oleviin kirjainhahmoihin ja pyritään näin tunnistamaan oikea merkki, joka voi olla esim. kirjain, numero tai jokin erikoismerkki. OMR:n kohdalla ohjelmistolle annetaan koordinaatein merkitty alue ("ruutu") josta ohjelmisto "lukee" pikseleiden määrän, ja jos tummien pikseleiden määrä ylittää annetun raja-arvon tulkitaan "ruutu" rastitetuksi.


title: Tekstintunnistus

text: Merkkien muodostaessa ryhmän voidaan tätä ryhmää vertailla kieliopin mahdollisiin sanoihin, jolloin voidaan automatisoidusti päätellä tunnistuksen oikeellisuus, ja siten vähentää ohjelmallisen tunnistuksen oikeellisuuden tarkistamiseen pääsääntöisesti liittyvää työtä.


title: Tekstintunnistus

text: Tätä tunnistuksen oikeellisuutta voidaan oleellisesti tarkentaa jos luettu tieto voidaan jollakin tavoin tarkistaa (kuten esimerkiksi henkilötunnus, passin numero, ajokortin numero, pankkitilin numero, pankkiviitteen numero jne, joissa esiintyy matemaattisen algoritmin avulla tarkistettavissa oleva tarkistetieto).


title: Tekstintunnistus

text: Tekstin tunnistamista helpottaa, jos skannattavassa asiakirjassa käytetään tasavälistä kirjasintyyppiä kuten Courier, mutta ohjelmistot ja laitteet kykenevät tunnistamaan myös useita muita kirjasintyyppejä.


title: Tekstintunnistus

text: Skannattavan kuvan suoristamisella ja tekstisuunnan samanmuotoisuudella (kaikki sivut samansuuntaisiksi) nostetaan lopputuloksen tarkkuutta. Useissa ohjelmistoissa on myös kuvanparannustoimintoja, joilla skannattavasta kuvasta voidaan poistaa ylimääräisiä pisteitä ja muita häiriöitä.


title: Tekstintunnistus

text: Tekstintunnistamisen oikeellisuuteen vaikuttaa asiakirjasta digitoimalla (skannaamalla) aikaan saadun kuvan laatu sekä sen lukutarkkuus. Erityisesti kontrasti vaikuttaa suuresti tunnistuksen toimivuuteen (selkeästi valkoinen tausta ja teräväreunaiset mustat kirjaimet). Lopputuloksen oikeellisuus paranee käytettäessä optimaalista lukutarkkuutta (dpi, dots per inch). Perinteisen merkintunnistuksen lukutarkkuutena käytetään yleisesti resoluutiota 300 dpi (Dots Per Inch). Viivakoodeja – kuten laskuissa esiintyvä pankkiviivakoodi – luettaessa voidaan käyttää myös 200 dpi resoluutiota. Liian suuri resoluutio tuo yleensä kuvaan liikaa informaatiota ("kohinaa", taustavärin pisteitä, jotka sumentavat luettavien merkkien reunoja ja siten huonotavat merkintunnistusohjelmiston toiminnan edellytyksiä).


title: Tekstintunnistus

text: Tekstintunnistusteknologiaa hyödynnetään erilaisissa sovellutuksissa, joissa erimuotoisista asiakirjoista pyritään automatisoidusti hakemaan ja löytämään ja lukemaan niissä olevaa ja/tai niitä yksilöiviä tietoja joko käytettäväksi ko. asiakirjojen indeksitietoina (hakutekijöinä), tai ko. asiakirjojen sisältämänä tietona joka viedään eteenpäin johonkin vastaanottavaan järjestelmään. Esimerkkejä tällaisista ovat laskut, sopimukset, tilaukset, pankkien maksupalvelutoimeksiannot, kyselylomakkeet, markkinatutkimukset tms. asiakirjat, joissa esiintyy sisältöä, joka halutaan tallentaa hallittavaan muotoon.


title: Tekstintunnistus

text: Tekstintunnistusohjelmisto tuottaa yleensä "raakatekstiä", jonka oikeellisuus riippuu ohjelmiston kyvystä "lukea" sille annettuja asiakirjoja.


title: Tekstintunnistus

text:
Eri ohjelmistosovellukset käyttävät tällaista varsinaisen tekstintunnistuksen tuottamaa "raakatekstiä" oman toimintansa pohjana. Tekstintunnistusta hyödyntävien sovellusten avulla pyritään vähentämään manuaalisia työvaiheita asiakirjojen käsittelyssä ja automatisoimaan erilaisia prosesseja. Teknologiaa hyödynnetään myös sellaisissa tarkoituksissa joissa paperilla oleva, tai digitaalinen (esimerkiksi PDF) asiakirja halutaan saattaa muokattavaan muotoon siihen tehtävien muutosten vuoksi. Tekstintunnistusta hyödyntävillä sovelluksilla on myös merkittävä rooli rutiininen, esimerkiksi asiakirjojen tietojen manuaalisen syötön, korvaajana lomakkeiden, sopimusten, hakemusten ja laskujen tietojen haltuunoton yhteydessä kun asiakirjojen sisältämät tiedot halutaan tallentaa liiketoiminnan prosessia varten ("scan to process"), tai asiakirjat itsessään halutaan indeksoida ja tallentaa myöhempää käyttöä varten ("scan to archive").
Merkintunnistus- ("OCR")toimintoja on myös boteissa jotka kiertelevät keskustelupalstoilla ja lähettelevät roskapostia. OCR-toiminto antaa botille mahdollisuuden läpäistä kuvavarmennustesti (CAPTCHA).


title: Tekstintunnistus

text: Tekstin(merkin-)tunnistamiseen erikoistuneita ohjelmia ("OCR engine") ovat mm.


title: Tekstintunnistus

text: Sovellusohjelmistoja jotka käyttävät eri tekstintunnistusohjelmistoja (yhtä tai useampaa) osana omaa toimintaansa, ja jotka yleensä keskittyvät tiettyyn asiakirjatyyppiin (esim. lasku, lomake, kokosivun tunnistus)


title: Päärynä

text: Päärynä ("Pyrus communis") on hedelmäpuuna viljelty ruusukasvien ("Rosaceae") heimoon kuuluva puu, joka on läheistä sukua omenapuille ("Malus"). Päärynäpuu eroaa omenapuista suippokärkisten lehtien, huiskilokukinnon, valkoisten kukkien, kokonaan erillisten vartaloiden ja latvapuoleltaan tyvipuolta turpeamman hedelmän kautta.


title: Päärynä

text: Päärynän kotimaa ja lajin kantamuodot ovat epävarmoja. Luultavasti se on risteytystulos muun muassa "Pyrus achras"- (Keski-Aasia), "Pyrus persica"- (Syyria ja Iran) ja itämaisista "Pyrus cordata"- ja "Pyrus elaeagnifolia" -lajeista. Yhdysvalloissa viljellään "Pyrus japonicasta" kehitettyjä lajikkeita. Päärynä kasvaa villinä toisinaan jo Etelä-Ruotsissa mutta etelämpänä useinkin, joten on ollut mahdoton selvittää, onko laji alkuperäinen Euroopassa.


title: Päärynä

text: Hedelmänviljelyn alkuaikoina on Suomeen tuotu myös päärynäpuiden taimia. Monet pakkastalvet ovat olleet kuitenkin tuhoisia omenapuuta aremmalle päärynäpuulle. Viljelys on levinnyt kaikkiin lauhkean ilmaston maihin; Suomessakin sitä kasvatetaan kotipuutarhoissa lähinnä Etelä-Suomessa, mutta kotipuutarhurit ovat saaneet kestävimmillä lajikkeilla hyviä tuloksia pohjoisempanakin. Päärynää viljellään ja lisätään kuten omenapuuta. Tärkeimmät loiset ja tuholaiset ovat hedelmärupi, päärynäpunkki ja kirsikkapistiäinen.. Päärynän kasvupaikan tulee olla aurinkoinen, lämmin ja suojattu kylmiltä tuulilta. Parhaiten päärynä viihtyy syvämultaisessa, hiekkapitoisessa ja lämminpohjaisessa maassa. Se ei viihdy savimaassa. Varmimmin päärynän kasvatus onnistuu säleikköpuuna lämpimällä seinustalla..


title: Päärynä

text: Päärynän hedelmä on syötävä. Hedelmä on kypsänä ruskeanvihreä, mehukas ja maultaan makea.


title: Staind

text: Staind on yhdysvaltalainen vuonna 1993 perustettu rockyhtye, jonka musiikkityyli koostuu nu metalista, vaihtoehtorockista, grungetyyppisestä ja popvaikutteisesta kevyestä rockista. Yhtyeen musiikillisina vaikuttajina ovat muun muassa Tool, Korn, Pearl Jam, Rage Against the Machine ja Alice in Chains. Yhtyeen alkuaikojen tuotannossa vaikuttajina ovat olleet myös tunnetut metalliaktit Pantera ja Sepultura.


title: Staind

text: Yhtye nousi Yhdysvalloissa suosioon sen toisen albumin "Dysfunction"in ja "Mudshovel" singlehitin myötä. Maailmanlaajuinen suosio kuitenkin tuli kolmannen albumin "Break the Cycle"n hittien "Outside" ja "It's Been Awhile"" myötä. Yhtye on julkaissut uransa aikana kuusi studioalbumia ja yhden kokoelman sekä maailmanlaajuisesti myynyt 15 miljoonaa albumia.


title: Staind

text: Tunnettuja kappaleita mm. "Mudshovel", "It's Been Awhile", "Outside", "So Far Away", "Price to Play", "Right Here" ja "Believe".Laulaja Aaron Lewis ja kitaristi Mike Mushok perustivat Staindin vuonna 1993 Springfieldissä, Massachusettsissä. Staind nykyisellä kokoonpanollaan syntyi vuonna 1995. Heidän ensimmäinen albuminsa, "Tormented", julkaistiin syksyllä 1996. Staind tuli tunnetuksi seuraavan albuminsa, vuonna 1999 julkaistun "Dysfunction"in ansiosta, jonka nu metal -tyylinen kappale "Mudshovel" nousi suureksi hitiksi. Samana vuonna yhtye pääsi Limp Bizkit laulajan Fred Durstin kautta Kornin tunnetulla Family Values kiertueelle.


title: Staind

text: "Break The Cycle" -albumi julkaistiin 2001, jolla yhtye meni pois ns. nu metal vaikutteistaan hieman perusrockimpaan ilmaisuun. Albumin rauhallisista balladimaisista kappaleista "It's Been Awhile" ja "Outside" nousi suuria hittejä. "It's Been Awhile" oli yhtyeen ensimmäinen, joka nousi Yhdysvaltojen Modern Rock Tracks listan ykköseksi. Astetta raskaampi singlejulkaisu "For You" nousi myös pieneksi hitiksi. Muita singlejä olivat "Fade" ja "Epiphany", joista myös julkaistiin musiikkivideot.


title: Staind

text: Staindin seuraava albumi, "14 Shades of Grey", julkaistiin vuonna 2003. Se menestyi kaupallisesti huomattavasti huonommin kuin aikaisempi albumi. Kuitenkin albumin kappaleista "Price to Play" ja "So Far Away" kummatkin nousivat hiteiksi Yhdysvalloissa. Staindin viides albumi, "Chapter V", julkaistiin 9. elokuuta 2005, jolta hitiksi nousi ainoastaan kappale "Right Here". Vuonna 2006 yhtyeeltä julkaistiin ensimmäinen kokoelma "The Singles: 1996-2006", joka pani pakettiin yhtyeen senhetkisen uran tunnetuimpien singlejen a-puolet sekä vanhan kappaleen "Come Down" uuden version. Bonusraitoina albumilla olivat yhtyeen esiintymiseltä Hiro Ballroomissa.


title: Staind

text: Vuoden 2008 loppukesästä julkaistiin yhtyeen albumi "The Illusion of Progress", joka sijoittui Yhdysvaltojen Billboardin albumilistalle suoraan kolmannelle sijalle, jonka ensimmäinen single "Believe" nousi suureksi hitiksi yhtyeen kotimaassa.


title: Pankkikortti

text: Pankkikortti (myös käteiskortti tai debit-kortti) on muovista valmistettu maksukortti ja käteiseen verrattava maksuväline. Pankkikortilla voi tavallisesti maksaa ostoksia ja nostaa rahaa pankkiautomaatista. Maksu peritään kortinhaltijan tililtä useimmiten muutamassa päivässä.


title: Pankkikortti

text: Monissa maissa, mm. Suomessa, käytettiin aiemmin kansallisia pankkikortteja. Kansalliset kortit eivät yleensä kelvanneet ulkomailla.


title: Pankkikortti

text: Kansainväliset Visa ja Mastercard Debit-kortit ovat nyttemmin käytännössä korvanneet kansalliset kortit monissa maissa.


title: Pankkikortti

text: Visa Electron ja Maestro ovat kansainvälisiä reaaliaikavarmenteisia pankkikortteja eli ns. "online-kortteja". Niitä käytettäessä katevarmennus on pakollinen.


title: Pankkikortti

text: Pankkikortti eroaa luottokortista siten, että pankkikorttiin ei sisälly maksuaikaa tai luottoa. Pankkikortilla tehdyt maksut peritään kortin omistajan pankkitililtä usein muutaman päivän viiveellä. Viiveen takia tilin ylitys on mahdollista, vaikka se ei ole korttiehtojen mukaan sallittua.


title: Pankkikortti

text: Tilin ylitys estyy, jos maksettaessa suoritetaan "katevarmennus". Siinä pankkitilin saldo tarkistetaan ja tililtä varataan ostosta vastaava rahasumma. Varsinainen veloitus voi tapahtua vasta myöhemmin. Katevarmennus on pakollinen ns. online-korteilla maksettaessa. Debit-korteilla katevarmennus on mahdollinen. Kansallisen pankkikortin kanssa maksettaessa varmennusta ei tavallisesti suoritettu.


title: Pankkikortti

text: Kansallisten pankkikorttien käyttö aloitettiin Suomessa 1970-luvun loppupuolella. Kortit yleistyivät voimakkaasti 1980-luvulla.


title: Pankkikortti

text: Aluksi pankkikorteissa oli vain osto-ominaisuus. 1980-luvulla niihin lisättiin mahdollisuus nostaa seteleitä pankkiautomaateista. Aiemmin pankkikorteissa oli kortinhaltijan valokuva, mutta siitä luovuttiin.


title: Spektrometri

text: Spektrometri eli spektroskooppi on laite, jolla voidaan havaita ja tutkia esimerkiksi valon spektriä. Jos spektrometrissä on spektrin tallentava kamera, se on "spektrografi".


title: Spektrometri

text:
Kun jonkin kappaleen lähettämästä valosta aikaansaatua spektriä tutkitaan spektrometrillä,
siitä saadaan selville tietoja kappaleen kemiallisesta koostumuksesta ja joskus myös liiketiloista. Esimerkiksi tähden spektri voi kertoa sen lämpötilasta, pyörimisestä ja kemiallisesta koostumuksesta.


title: Spektrometri

text: Spektri aikaansaadaan prismalla, hilalla tai interferometrillä. Hila on lasilevy, jossa on uurteita, jotka tuottavat spektrin. Se voi olla joko heijastava tai läpäisevä.


title: Spektrometri

text: Spektrometri koostuu kollimaattorista, hajotusjärjestelmästä, mahdollisista objektiiveistä ja mittauselementeistä.


title: Mangaani

text: Mangaani on alkuaine, jonka kemiallinen merkki on Mn (), järjestysluku 25 ja CAS-numero 7439-96-5. Mangaani kuuluu siirtymämetalleihin. Mangaani on ulkonäöltään rautaa muistuttava harmaanvalkoinen metalli. Se on hyvin haurasta ja hapettuu helposti. Ruotsalainen Johan Gottlieb Gahn onnistui vuonna 1774, tiettävästi ensimmäisenä, eristämään mangaanimetallia pyrolusiitista. Nimitys tulee latinan sanasta "magnes", joka tarkoittaa magneettia. Mangaania sisältävä pyrolusiitti on hiukan magneettista.


title: Mangaani

text: Sellaisenaan mangaani on niin haurasta, ettei sillä ole käyttöä, mutta siitä valmistetaan monia tärkeitä metalliseoksia.


title: Mangaani

text: Mangaania käytetään raudan ja teräksen valmistukseen sen rikkiä sitovien ja deoksidoivien ominaisuuksien vuoksi. 85–90 prosenttia mangaanin tuotannosta käytetään teräksen valmistukseen vahvistamaan sitä. Sitä käytetään myös alumiiniseoksissa. 13 prosenttia mangaania sisältävä teräs on äärimmäisen vahvaa, ja sitä käytetään esimerkiksi ratakiskoissa ja vankilankaltereissa. On myös arveltu, että spartalaisten voittamattomuus liittyisi heidän miekkojensa muita suurempaan mangaanipitoisuuteen.


title: Mangaani

text: Tärkeimmät ja tunnetuimmat mangaania sisältävistä metalliseoksista ovat monet erikoisteräkset, joita käytetään vaadittaessa kulutuksen kestoa ja sitkeyttä, ja joihin kelpaa hiilipitoinenkin mangaani. Mangaania käytetään sitkeyttämään alumiini-magnesiumseoksia sekä seosmetallina lisäämässä korroosion kestävyyttä. Kupariin ja/tai nikkeliin lisättynä mangaani muodostaa seoksen, manganiinin, jolla on suuri sähkönvastus ja joka kestää hyvin korroosiota. Mangaanin, kuparin ja hopean seoksella kerrottiin korvattavan sotakäyttöön varattu nikkeli Yhdysvalloissa toisen maailmansodan aikana viiden sentin kolikoissa. Mangaania sisältäviä metalliseoksia käytetään pumpuissa, hammaspyörissä ja monissa merenkulkuun liittyvissä laitteissa, mm. laivojen potkureissa.


title: Mangaani

text: Mangaani on raskaista metalleista elektropositiivisin ja siltä puuttuvat vain hapetusluvut +I ja −I. sen elektronegatiivisuus on 1,5 ja ensimmäinen ionisoitumisenergia 716 kJ/mol.


title: Mangaani

text: Mangaani reagoi laimeidenkin happojen kanssa ja peittyy ilmassa oksidikerroksella sekä yhtyy typpeen 12 000 °C:ssa. Yhdessä rikkihapon kanssa permanganaatit ovat voimakkaita räjähteitä.


title: Mangaani

text: Tunnetuin mangaaniyhdiste lienee kaliumpermanganaatti KMnO, joka on tehokas hapetin ja antiseptinen aine. Sitä käytetään paljon hapetus-pelkistystitrauksiin. Mangaani muistuttaa esiintymistavoiltaan rautaa.


title: Mangaani

text: Tärkeimmät mangaanimineraalit ovat ruskokivi eli pyrolusiitti (MnO), jota esiintyy usein rautamineraalien seassa, hausmanniitti (MnO), brauniitti (MnO), manganiitti (MnO(OH)) ja mangaanisälpä eli rodokrosiitti (MnCO).


title: Mangaani

text: Mangaani(IV)oksidia käytettiin paristoissa, sitä käytetään myös katalyyttina. Mangaania käytetään lasin puhdistukseen, poistamaan raudan aiheuttaman vihreää sävyä lasista. Korkeilla pitoisuuksilla saadaan aikaan violettia lasia. Mangaanioksidi on myös maaleissa käytettävä ruskea pigmentti. Sitä esiintyy luonnossa umbrassa.


title: Mangaani

text: Mangaanipitoisia mineraaleja on käytetty väriaineena jo kivikaudella luolamaalauksissa, ja lasin värjäys mangaanilla tunnettiin jo muinaisessa Egyptissä.


title: Mangaani

text: Mangaani on tärkeä osatekijä monissa aineenvaihduntaan osallistuvissa entsyymeissä sekä B1-vitamiinin muodostuksessa ja edistää mm. aivojen, hermojen ja lihasten yhteistoimintaa. Vaikka sitä tarvitaan hyvin pieniä määriä, ihminen ei tule toimeen ilman sitä. Sitä saa kuitenkin riittävästi ravinnosta, eli ravintolisänä sitä ei tarvita. Sen merkitystä aineenvaihdunnassa ei vielä täysin tunneta.


title: Mangaani

text: 1980-luvun kirjassa "Seleenistä C-vitamiiniin" väitetään mangaanin puutteen aiheuttaneen glukoosin intoleranssia.


title: Mangaani

text: On esitetty arvioita, joiden perusteella mangaani olisi erityisesti juomavedessä neurotoksinen lapsille ja sikiöille.


title: Mangaani

text: Maankuoressa mangaania on 950 g/t. Suurimmat mangaanivarat ovat seuraavilla mailla: Venäjä, Etelä-Afrikka, Gabon, Intia, Kiina, Australia ja Brasilia.


title: Mangaani

text: Vuonna 2007 mangaaniyhdisteitä tuotettiin 13,3 miljoonaa tonnia. Suurin mangaanin tuottaja oli Kiina, joka vastasi 46 %:sta mangaaniyhdisteiden tuotannosta. Mangaanimalmia louhittiin paljon entistä enemmän, mutta se oli mangaanipitoisuudeltaan aikaisempaa huonompaa. Siksi malmin tuotantomäärä kasvoi 12 % (38 miljoonaan tonniin) mutta mangaanin tuotanto vain 9 %. Suurimmat tuottajat olivat Kiina, Etelä-Afrikka ja Australia, jotka tuottavat kolmistaan jo 60 % maailman mangaanista. Niitä seuraavat Gabon (13 %) ja Ukraina, Intia ja Brasilia (noin 5 % kukin).


title: Limp Bizkit

text: Limp Bizkit on yhdysvaltalainen vuonna 1994 perustettu rap rock-yhtye. Yhtye tuli suuremman yleisön tietoisuuteen albumien "Significant Other" (1999) ja "Chocolate Starfish And The Hot Dog Flavored Water" (2000) myötä, jolloin yhtye oli suosituimmillaan. Suosittuja kappaleita ovat mm. "Counterfeit", "Faith", "Nookie", "Break Stuff", "Take A Look Around", "Rollin'" , "Eat You Alive" ja "Behind Blue Eyes". Yhtyeen albumeja on myyty maailmanlaajuisesti 40 miljoonaa kappaletta.


title: Limp Bizkit

text: Limp Bizkitin perustivat vuonna 1994 laulaja Fred Durst ja basisti Sam Rivers pääasiassa Korn-yhtyeen innoittamana.


title: Limp Bizkit

text: Sam Rivers kutsui mukaan serkkunsa, rumpali John Otton ja pian joukkoon liittyi myös kitaristi Rob Waters. Aluksi he esiintyivät vain kotikaupungissaan Floridan Jacksonvillessä. Suuren suosion innoittamana Limp Bizkit päätti lähteä valloittamaan maailmaa. Se ei käynyt kitaristi Rob Watersille joka erosi bändistä ja tilalle tuli Wes Borland. Vuonna 1996 House of Pain -yhtyeen entinen jäsen DJ Lethal siirtyi Limp Bizkitiin. Samana vuonna julkaistiin Limp Bizkitin ensimmäiset kappaleet.


title: Limp Bizkit

text: 1997 oli vuosi jolloin julkaistiin Limp Bizkitin ensimmäinen täysimittainen albumi, "Three Dollar Bill, Y'All$". Julkaisuaikanaan albumi ei säväyttänyt paljoakaan kotimaassaan, mutta George Michael cover "Faith", joka julkaistiin singlenä 1998 toi yhtyeelle ensimmäisen hitin.


title: Limp Bizkit

text: Vuonna 1999 ilmestyi Limp Bizkitin toinen albumi "Significant Other". Albumi sisälsi suuret hitit "Nookie" ja "Break Stuff". Levyn julkaisuaikoihin yhtye keikkaili odotetussa Woodstock '99 festivaaleilla, joista media syytti Fred Durstia suurien mellakoiden yllyttämisestä. Yhtye vastasi syytöksiin "Re-Arranged" musiikkivideon voimin, jossa yhtye tuomitaan vankilaan kaltereiden taakse ja myöhemmin hukutetaan maitoon.


title: Limp Bizkit

text: Vuonna 2000 julkaistiin Limp Bizkitin seuraava albumi "Chocolate Starfish And The Hot Dog Flavored Water". Kolmannelta albumilta nousivat hiteiksi sellaiset kappaleet kuin "My Way", "My Generation", "Rollin'" ja myös "Mission Impossible 2" -elokuvan soundtrackiltä löytyvä "Take A Look Around". "Chocolate Starfish And The Hot Dog Flavored Water" myi todella hyvin ja teki Limp Bizkitistä maailmankuulun. Samoihin aikoihin yhtye esitti kappaleen "Rollin'" WWE:n Wrestlemaniassa koska kyseinen kappale oli silloin Undertaker:in tunnusmusiikki.


title: Limp Bizkit

text:
Syksyllä 2001 Wes Borland erosi yhtyeestä perustaen oman bändin Big Dumb Face. Durst kirjoitti myöhemmin Borlandista kertovan bonuskappaleen "Let It Go" "Results May Vary" -levylle, joka kertoo Wesin lähdöstä, tämän "isosta egosta" ja Durstin luottamuksen pettämisestä. Saman vuoden aikana julkaistiin remixalbumi "New Old Songs", joka sisälsi remiksauksia yhtyeen suosituimmista kappaleista. Albumilla oli monia tunnettuja ja arvostettuja tuottajia kuten P. Diddy, Timbaland ja DJ Premier.
2002 Limp Bizkit etsi kuumeisesti uutta kitaristia faneista Put Your Guitar Where Your Mouth Is kiertueella, mutta yhtye ei löytänyt mieluisinta kitaristia.


title: Limp Bizkit

text: 2003 Mike Smithistä tuli yhtyeen uusi kitaristi ja syksyllä Limp Bizkitiltä ilmestyi uusi albumi, "Results May Vary", joka oli tyyliltään enemmän melodiseen sekä rapcoreen painottuvaa musiikkia. Hiteiksi nousivat "Eat You Alive" ja The Who coveri "Behind Blue Eyes". Kitaristi Mike Smith lähti Limp Bizkitistä vuonna 2004.


title: Limp Bizkit

text: 2005 yhtye julkaisi EP:n "The Unquestionable Truth (Part 1)", Wes Borlandin avustuksella, mutta se ei myynyt kotimaassaan kovinkaan hyvin, mutta maailmalla se myi hieman yli miljoona kappaletta. Samana vuonna julkaistiin kokoelma "Greatest Hitz", joka sisälsi yhtyeen klassikko/hitti kappaleita plus kolme uutta, jotka olivat "Lean on Me", "Why" ja "Bitter Sweet Symphony-Home Sweet Home".


title: Limp Bizkit

text: 2006–2008 oli hiljaista aikaa ja kitaristi Wes Borland kyllästyi Fred Durstiin jälleen kerran, koska Durstilla ei ollut aikaa keskittyä "The Unquestionable Truth (Part 2)" sanoitukseen vaan filmasi ja ohjasi 2 elokuvaa: (The Education of Charlie Banks ja The Longshots) ja näytteli 2 elokuvassa: (Population 436 ja Play Dead). Syksyllä bändi julkaisi kumminkin Rock Im Park 2001 levyn näyttääkseen kitaristi Wes Borlandille, kuinka kivaa heillä on ollut yhdessä soittaa.


title: Limp Bizkit

text: 2009 Wes Borland palasi virallisesti bändiin ja yhtye aloitti Euroopan kiertueen nimeltään "Unicorns N' Rainbows Tour". Suomessa Limp Bizkit nähtiin 25. toukokuuta 2009 Kaapelitehtaalla.


title: Limp Bizkit

text: Kesäkuussa 2011 Limp Bizkit julkaisi "Gold Cobra" -nimisen albumin. Levyn myyntimäärän jäätyä alhaiseksi päätti levy-yhtiö Interscope jättää Limp Bizkitin.


title: Limp Bizkit

text: Maaliskuussa 2013 yhtye julkaisi singlen ”Ready to Go”.


title: Nirvana

text: Nirvana (sanskr, myös "nirvāṇa"; Pali: "nibbana", "nibbāna") on termi, jolla tarkoitetaan buddhalaisen harjoituksen päämäärää eli valaistumista.


title: Nirvana

text: Termillä on monia tarkoituksia, mutta kirjaimellisesti se tarkoittaa "sammuksiin puhaltamista". Buddhalaisessa traditiossa käsite nähdään yleensä seurauksena siitä, kun sammutetaan mielen "kolmen tulta" tai "kolmen myrkkyä"; takertuminen ("raga"), viha ("dvesha)" ja tietämättömyys ("avidyā)." Niiden lakkauttaminen johtaa vapautumiseen uudelleensyntymisestä.


title: Nirvana

text: Buddhalaisessa traditiossa nirvana jaetaan kahteen eri osaan, elämän aikana saavutettavaan ja kuoleman jälkeiseen. Tässä elämässä saavutettavassa nirvanassa fyysinen olemassaolo jatkuu, mutta mieli on vapaa kaikista negatiivisista tiloista, rauhallinen ja onnellinen. Kuolemanjälkeinen nirvana, "paranirvana," viittaa fyysisen elämän katoamiseen ilman, että uudelleensyntyminen luo uuden kehon.


title: Nirvana

text: Theravadassa nirvana on kaikkein korkein saavutus. Mahajanassa taas korkein saavutus on keskeyttää oma valaistumiseen siirtyminen ja asettaa muiden valaistuminen omaa valaistumista tärkeämmäksi, eli auttaa kaikki muut olennot valaistumiseen ja vasta sen jälkeen siirtyä sinne itse.


title: Nirvana

text: Buddhalaisuuden keskeinen päälähtökohta on, että jokaisella olennolla on oma buddhaluonto eli potentiaali saavuttaa valaistuminen ja tulla Buddhaksi oikean harjoituksen myötä.


title: Qix

text: Qix (lausutaan ) on japanilaisen Taito-yhtiön kehittämä vuonna julkaistu kolikkopeli. Peli on käännetty useille alustoille 1980-luvun aikana ja 1990-luvun alussa. Kotitietokoneille on pelistä saatavilla monia ilmaiseksi levitettäviä versioita.


title: Qix

text: Pelissä pelaaja ohjaa viivoja pitkin kulkevaa kursoria ja ideana on piirtää viivoja ja yhdistää ne jo olemassa oleviin pintoihin luoden kiinteitä alueita. Ideana on täyttää tietty prosenttiluku ruudusta että pelaaja pääsee uuteen kenttään.


title: Qix

text: Qix on joukko sivuttain liikkuvia säteitä jotka liikkuvat päättömästi edestakaisin ja joiden osuessa kursoriin tai keskeneräiseen viivaan pelaaja menettää "elämän". Tämän lisäksi pelaajaa kiusaavat säpinäotukset Sparxit jotka kulkevat reunoja pitkin ja osuessaan tuhoavat pelaajan. Sparxien lukumäärä kasvaa mitä kauemmin pelaajalla menee selvittää kenttä.


title: Qix

text: Pelaaja ei myöskään saa aikailla tai muuten keskeneräistä viivaa pitkin voi lähtä kulkemaan kipinä joka räjäyttää kursorin. Myös tietyn ajan päästä hitaat Sparxit muuttuvat hyökkääviksi Super Sparxeiksi.


title: Qix

text: Peliä vaikeutuessa tietyissä tasoissa kohtaa useamman Qixin. Pelaaja voi tehdä nopeaa työtä yhden tapaisella pinnalla jolloin hän ainsaitsee vähemmän pisteitä. Toisen tyyppistä pintaa luodessa pelaaja kerää helpommin enemmän pisteitä, mutta kursori liikkuu hitaammin.


title: Hopeanuoli (manga ja anime)

text: Hopeanuoli () on Yoshihiro Takahashin käsikirjoittama ja piirtämä manga ja sen pohjalta tehty animesarja. Manga ilmestyi vuosina 1983–1987 ja Tōei Animationin tekemä anime vuonna 1986. Manga voitti vuonna 1987 vuoden parhaan shōnen-mangasarjan palkinnon.


title: Hopeanuoli (manga ja anime)

text: Hopeanuolen alkuperäinen nimi ""Ginga: Nagareboshi Gin"" (jap. 銀牙~流れ星銀~) tarkoittaa ""Hopeahammas: Tähdenlento Hopea"". Kyseessä on sanaleikki, sillä sanan ""ginga"" voi kirjoittaa kahdella eri tavalla; kanjeilla 銀牙 merkitys on ""hopeahammas"", kun taas kanjeilla 銀河 merkitys on ""Linnunrata"".


title: Hopeanuoli (manga ja anime)

text: Hopeanuolella on kolme jatko-osaa: Ginga Densetsu Riki kertoo ajasta ennen Hopeanuolen syntymää, ja tarinassa seurataan Hopeanuolen isän, Rikin, pentuvaiheita. Ginga Densetsu Weed kertoo Hopeanuolen pojasta Weedistä, ja kertoo Weedin pojasta, Orionista. Hopeanuolesta on myös tehty musikaali, joka esitettiin vuoden 2011 Traconissa ja uudistettu versio vuoden 2012 Animeconissa.


title: Hopeanuoli (manga ja anime)

text: Gin (Hopeanuoli) on taitavan karhunmetsästyskoiran, Rikin, pentu. Gin syntyi tiikeriraitaisena, minkä katsottiin sinetöineen hänen kohtalonsa karhukoirana. Pentuna Gin näki, kuinka Akakabuto-karhu viskasi hänen isänsä rotkoon. Gin luuli isänsä kuolleen ja vannoi kostavansa Akakabutolle. Gohee Takeda alkoi kouluttaa häntä rankasti, ja Takedan jouduttua sairaalaan Gin jatkoi harjoittelua omistajansa Daisuken kanssa. Kerran metsästysyrityksen jälkeen Daisuke putosi rotkoon mutta Hopeanuoli pelasti hänet. Daisuke opetteli jousiammuntaa tarkoituksenaan tappaa Akakabuto, mutta he törmäsivät jättiläiskarhuun jota vastaan Hopeanuoli ja Daisuke taistelivat. Tästä taistelusta Hopeanuoli sai päässään olevat arvet.


title: Hopeanuoli (manga ja anime)

text: Kerran Gin törmää villikoiralaumaan, joka taistelee voitokkaasti karhua vastaan. Käy ilmi, että koirat ovat osa suurempaa laumaa, jonka tavoitteena on kukistaa Akakabuto. Gin liittyy laumaan ja kiertää sen mukana ympäri Japania etsimässä lisää voimakkaita koiria mukaan. Kolmen kuukauden jälkeen koirat kokoontuvat takaisin lähtöpaikkaansa, Ōun Kaksoissolaan, ja aloittavat hyökkäykset Akakabutoa ja sen alamaisia vastaan.


title: Hopeanuoli (manga ja anime)

text: Käy ilmi, että villikoiralauman johtaja olikin Riki, Ginin isä. Se oli selvinnyt pudotuksesta rotkoon ja menettänyt samalla suurimman osan muististaan. Yhdessä isä ja poika onnistuvat haavoittamaan Akakabutoa, ja paikalle saapuneen Gohē Takedan toive täyttyi, kun hän sai ampua Akakabuton. Karhu ei kuitenkaan kuollut, vaan yllätti kaikki nousemalla vielä ylös ja haavoittamalla Rikiä kuolettavasti. Gin tappoi karhun katkaisemalla sen kaulan erikoisella hyökkäyksellä, "Zetsu Tenrō Battōgalla" ("Katkaiseva Siriuksen Miekanvedon Hammas"). Gin joutui hyvästelelmään Daisuken, mutta Daisuke vannoi, että he vielä näkisivät.


title: Hopeanuoli (manga ja anime)

text: Mangassa tarina jatkuu, kun Akakabuton kukistumisen jälkeen Gaia-nimisen suden johtamat "Mustien Susien Imperiumin sotajoukot" alkavat tappaa Ōun laumassa mukana olleita koiria. "Susien Monarkian sotajoukkojen" johtaja, Reima-niminen susi, kidnapatuttaa Crossin ja sen pennut saadakseen ōulaiset tulemaan avukseen Gaiaa vastaan.


title: Hopeanuoli (manga ja anime)

text: "Ginga Nagareboshi Gin" -manga ilmestyi alun perin vuosina 1983–1987. Mangaa tehtiin 18 osaa, ja siinä tarina jatkuu vielä Akakabuton kukistumisen jälkeen niin kutsutulla ""Susiosalla"", jossa Ōun lauma kohtaa kaksi keskenään sotivaa susilaumaa. Mangaa on käännetty lisäksi koreaksi, kiinaksi ja suomeksi. Näiden lisäksi sarjaa on käännetty myös Internetissä vapaaehtoisvoimin englanniksi ja suomeksi.Vuonna 2010 Punainen jättiläinen aloitti Hopeanuoli-mangan julkaisemisen suomeksi. Sarja jaettiin 18 kirjaan, jotka ilmestyivät noin kerran kuussa. Hopeanuoli-manga oli loppukesästä 2011 Suomen myydyin manga. Se palkittiin Suomessa vuonna 2011 DesuTalks-seminaarissa parhaana uutena mangasarjana.


title: Hopeanuoli (manga ja anime)

text: Sangatsu Manga julkaisi myös Hopeanuoli-tietokirjan, "Ginga Seiken Densetsu Meteor Ginin" (), suomeksi 1. syyskuuta 2011. Samoihin aikoihin ilmestyi erikoispainos mangan ensimmäisestä osasta: pokkari sisältää värisivuja, bonuspiirroksen ja Takahashin tervehdyksen suomalaisille lukijoille. Joulukuussa 2012 puolestaan julkaistiin sivutarinoita sisältänyt in ensimmäinen osa suomeksi, toinen osa ilmestyi maaliskuussa 2013.


title: Hopeanuoli (manga ja anime)

text: Anime julkaistiin Suomessa alun perin 1989 neljän VHS:n kokonaisuutena jonka kautta sai suuren suosion Suomessa, ja myöhemmin julkaistiin uusintana vuosina 1994, 1996 ja 1998. Animesta oli leikattu paljon raakoja kohtia pois, jotta se olisi sopivampi lapsille. Joulukuussa 2003 leikkaamaton japaninkielinen versio julkaistiin Suomessa ja Ruotsissa viiden DVD:n pakettina. Hopeanuoli-anime on julkaistu alkuperäiskielensä japanin lisäksi suomeksi, koreaksi, ruotsiksi, norjaksi, tanskaksi ja unkariksi, sekä vapaaehtoisvoimin myös englanniksi.


title: Hopeanuoli (manga ja anime)

text: Alkuperäiset äänet


title: Hopeanuoli (manga ja anime)

text: Suomenkielinen toteutus


title: Hopeanuoli (manga ja anime)

text: Golden Voice Oy:n toteuttama suomenkielinen jälkiäänitys Backlund & Co:n neljän kasetin VHS-julkaisua varten. Sarjan suosion myötä katsojat valittivat dubbauksen laadusta.


title: Mötley Crüe

text: Mötley Crüe oli yhdysvaltalainen rock- ja metallimusiikkia soittanut yhtye, jonka basisti Nikki Sixx ja rumpali Tommy Lee perustivat Los Angelesissa vuonna 1981. Sixxin ja Leen ohella yhtyeen alkuperäisen ja tunnetuimman kokoonpanon muodostivat laulaja Vince Neil ja kitaristi Mick Mars. Mötley Crüen tuotantoa on myyty kansainvälisesti yli 100 miljoonaa kappaletta, joista 25 miljoonaa Yhdysvalloissa. Yhtyeen tunnetuimpia kappaleita ovat muun muassa ”Stick to Your Guns”, ”Live Wire”, ”Shout at the Devil”, ”Home Sweet Home”, ”Wild Side”, ”Girls, Girls, Girls”, ”Dr. Feelgood” ja ”Kickstart My Heart”.


title: Mötley Crüe

text: Yhtye julkaisi esikoisalbuminsa "Too Fast for Love" vuonna 1981 omalla Leathür Records -levymerkillään. Saavutettuaan suosiota Los Angelesin seudulla yhtye teki levytyssopimuksen Elektra Recordsin kanssa, ja teki läpimurtonsa toisen albuminsa "Shout at the Devil" myötä. Kolmannella albumillaan "Theatre of Pain" (1985) yhtyeen musiikista tuli osa glam metal -tyylin ensimmäistä aaltoa. Laulaja Vince Neil jätti yhtyeen vuonna 1992, ja hänen korvaajakseen pestattiin vuoden 1994 alternative metal -vaikutteisella albumilla "Mötley Crüe" laulanut John Corabi. Neil palasi yhtyeeseen vuonna 1997 "Generation Swine" -albumille. Yhtyeen viimeiseksi studioalbumiksi jäi vuonna 2008 julkaistu "Saints of Los Angeles".


title: Mötley Crüe

text: Mötley Crüe päätti uransa vuonna 2015 jäähyväiskiertueen jälkeen. Yhtye soitti viimeisen konserttinsa uudenvuodenaattona 2015 Los Angelesissa, ja se julkaistiin vuonna 2016 Blu-rayna.


title: Mötley Crüe

text: Mötley Crüe perustettiin 1980-luvun alussa Los Angelesissa basisti Nikki Sixxin jätettyä aikaisemman yhtyeensä Londonin. Eräs Sixxin ystävistä suositteli rumpaliksi Tommy Lee -nimistä nuorta rumpalia, joka oli soittanut yhtyeessä Suite 19. Tommy Lee tapasi Nikki Sixxin ja he päättivät perustaa Mötley Crüen. Samaan aikaan Sixx yritti myydä hehkulamppuja työkseen. Tommy Lee huomasi lehdestä Mick Marsin ilmoituksen "Äänekäs, röyhkeä ja raju kitaristi vapaalla jalalla". Mars pestattiin uuden, vielä nimettömän yhtyeen kitaristiksi, joten yhtyeeltä puuttui enää laulaja.


title: Mötley Crüe

text: Bändille löytyi nimi ankaran mietintäsession aikana, kun Mick Mars ehdotti nimeä "Mottley Cru". Nikki Sixx innostui nimestä, mutta halusi nimestä "symmetrisemman" version: "Motley Crue". Pöydällä lojui kuin sattumalta saksalaisia olutpulloja ja joku ehdotti natsihenkisempää nimeä "Mötley Crue". Nikki Sixx päätti kuitenkin panna paremmaksi ja lisätä umlautit myös bändin nimen jälkimmäiseen osaan. Näin yhtyeelle syntyi lopullinen nimi "Mötley Crüe".


title: Mötley Crüe

text: Tommy Lee ja Vince Neil tunsivat toisensa lukiosta. Tommy oli ihaillut Vinceä pitkään. Heitä yhdisti myös samanlaiset musiikilliset ihanteet. Mick halusi Vince Neilin liittyvän yhtyeeseen kuultuaan tämän laulavan silloisen yhtyeensä Rock Candyn kanssa. Tommy soitti Vincelle ja pyysi tätä tulemaan mukaan bändiinsä. Vince oli kuitenkin tyytyväinen Rock Candyn kanssa, eikä halunnut jättää yhtyettä. Pian Rock Candy kuitenkin hajosi ja Vince liittyi Tommyn yhtyeeseen. Vince Neil, Tommy Lee ja Nikki Sixx muuttivat yhdessä Sunset Stripillä sijaitsevaan asuntoon, joka oli todella lähellä Whisky a Go Go -nimistä baaria. Ihmiset tulivat Whiskystä aina jatkoille yhtyeen jäsenten taloon, jota kutsuttiin nimellä Motley House (), ei kuitenkaan niinkään talon värin vaan siellä majailleen joukon mukaan.


title: Mötley Crüe

text: Yhtye keräsi suosiota ympäri Los Angelesia soittaen eri klubeilla. Mötley Crüe tuli tunnetuksi rajusta lavashowstaan ja osittain arvaamattomuudesta johtuen se ei saanut levytyssopimusta. Yhtye tapasi tulevan managerinsa Allan Coffmanin. Mötley Crüen ensimmäinen julkaisu oli single "Stick to Your Guns / Toast of the Town", joka julkaistiin heidän omalla levymerkillään Leathür Recordsilla. Marraskuussa 1981 Leathür-merkillä julkaistu yhtyeen debyyttialbumi "Too Fast for Love" oli itse tuotettu ja se myi 20 000 kappaletta. Tom Zutaut kävi katsomassa yhtyettä Whisky a Go Gossa ja sai järjestettyä heille levytyssopimuksen Elektra Recordsille vuoden 1982 alussa, vaikka levy-yhtiö muuten ei ollutkaan vakuuttunut yhtyeen kyvyistä. Vuonna 1982 Mötley Crüen managereiksi tulivat Doug Thaler ja Doc McGhee.


title: Mötley Crüe

text: Mötley Crüe ja sen jäsenet tulivat tunnetuiksi railakkaista elämäntavoistaan – lähinnä alkoholin ja huumeiden käytöstä. Elämäntavat vaikuttivat myös yhtyettä lähellä olevien ihmisten elämään. Hanoi Rocksin rumpali Razzle (Nicholas Dingley) kuoli auto-onnettomuudessa, kun 9. joulukuuta 1984 Hanoi Rocksin ja Mötley Crüen jäsenten päiviä kestäneen juhlimisen jälkeen Vince Neil sekä Razzle lähtivät kohtalokkaalle viinanhakumatkalle. Neil ajoi, ja paluumatkalla auto suistui vastaantulevien kaistalle törmäten toiseen autoon. Razzle kuoli onnettomuudessa, mutta Neil selvisi naarmuitta. Eräänlaiseksi korvaukseksi tästä tapaturmasta Mötley Crüe ehdotti Hanoi Rocksille yhtyeiden yhdistämistä, mitä ei kuitenkaan tapahtunut. Basisti Nikki Sixx oli kuolla 1987 heroiinin yliannostukseen, mutta kuin ihmeen kaupalla hän selvisi, kun Guns N' Roses -yhtyeen Slash ja Nikkin limusiinikuljettajan hälyttämät ensihoitajat lopulta elvyttivät hänet. Mötley Crüen jäsenten elämäntyyli oli tuhota koko yhtyeen, kunnes managerit Doug Thaler ja Doc McGhee puuttuivat asiaan. He patistivat jäsenet vieroitushoitoon, jossa he kävivät useita kertoja.


title: Mötley Crüe

text: Mötley Crüen jäsenten raitistuttua yhtye julkaisi viidennen studioalbuminsa nimeltä "Dr. Feelgood" 23. syyskuuta 1989. Alle kuukauden päästä albumi oli Yhdysvaltain albumilistan ensimmäisenä ja pysyi listalla 109 viikkoa. Vaikka "Dr. Feelgood" oli tehty raittiina, raittius ei kauan kestänyt. Yhtyeen jäsenet jatkoivat periaatteessa siitä mihin olivat jääneet.


title: Mötley Crüe

text: Vince Neil erotettiin (tai hän erosi) Mötley Crüesta vuonna 1992. He ottivat tilalle John Corabin, jonka kanssa he tekivät kuudennen studioalbumin "Mötley Crüe". Albumin nimeksi piti tulla alun perin "Til Death Do Us Part", mutta yhtye vaihtoi sen pelkäksi "Mötley Crüeksi" juuri, kun John Corabi oli ehtinyt tatuoida aikaisemman nimivaihtoehdon käteensä. Alkuperäisjäsenet kokoontuivat uudestaan vuonna 1997 Mötleyn silloisen managerin Allen Kovacin ja Vince Neilin managerin Bert Steinin järjestämään tapaamiseen Vince Neilin, Tommy Leen ja Nikki Sixxin kesken.


title: Mötley Crüe

text:
Mötley Crüe oli 1990-luvulla hyvin tunnettu naisista ja avioliitoistaan. Tommy Lee ja Nikki Sixx menivät naimisiin Playboy-lehdestä ja Baywatch-televisiosarjasta tunnettujen näyttelijöiden kanssa: Tommy Lee nai Pamela Andersonin ja Nikki Sixx Donna D'Erricon. Kaiken lisäksi Vince Neil meni naimisiin Playboyn keskiaukeamatytön Heidi Markin kanssa. Yksikään liitto ei ole kestänyt. Viimeisimpänä erosi Nikki Sixx vuoden 2006 alkupuolella.
Vuonna 1994 Vince Neilin tytär Skylar Neil sairastui syöpään ja menehtyi. Nelivuotiaasta Skylarista leikattiin irti 3,5 kilogramman syöpäkasvain, eikä pienen tytön keho kestänyt sitä. Skylaria leikattiin yhteensä viisi kertaa. Myöhemmin Neil ja hänen aikaisempi vaimonsa strippari ja mutapainija Sharise Ruddell haastoivat Rocketdyne-yhtiön oikeuteen, koska yhtiö oli salaa jättänyt radioaktiivista jätettä Neilin Sim Valleyssa sijaitsevan kodin lähistöllä. Samoihin aikoihin Tommy Lee joutui kuudeksi kuukaudeksi vankilaan silloisen vaimonsa Pamela Andersonin ja hänen välisten tappeluiden johdosta.


title: Mötley Crüe

text: Vuonna 1999 Tommy Lee ja Vince Neil eivät tulleet enää toimeen keskenään, joten Lee päätti lähteä soolouralle ja hylkäsi yhtyeen. Hänen tilalleen tuli Randy Castillo, joka oli soittanut rumpuja muutamalla Ozzy Osbournen albumilla. Randy Castillo kuoli syöpään 26. maaliskuuta 2002. Vuonna 2000 yhtye julkaisi albumin "New Tattoo", joka sijoittui Yhdysvaltain Billboard-albumilistan sijalle 41 ja myi alle 150 000 kappaletta. Rumpali Samantha Maloney soitti rumpuja "New Tattoo"-kiertueella. Samantha Maloney on ehkä tunnetuin yhteistyöstään Courtney Loven kanssa. Hän korvasi alkuperäisen Hole-rumpali Patty Schemelin vuonna 1998.


title: Mötley Crüe

text: 2000-luvun alussa Nikki Sixx soitti yhtyeissä nimeltä 58 ja Brides of Destruction, Tommy Lee Methods of Mayhemissä ja myös sooloartistina. Vince Neil on kiertänyt maailmaa sooloartistina laulaen lähinnä Mötley Crüen lauluja.


title: Mötley Crüe

text: Vuonna 2001 ilmestyi kirja ¨"The Dirt", joka on julkaistu Suomessa nimellä "Mötley Crüe, the dirt - Törkytehdas", ja joka sisältää Mötley Crüen tarinan alusta asti miesten itsensä kertomana. Kirja nousi kymmenen parhaan joukkoon New York Timesin parhaiten myytyjen kirjojen listalla. Se myös keräsi yhtyeelle kokonaisen joukon uusia faneja. Törkytehtaasta ollaan tekemässä elokuvaa. Myöhemmin vuonna 2004 ilmestyi myös kirja "Tommyland", jonka kirjoitti Tommy Lee. Nikki Sixx on kirjoittanut "Heroiinipäiväkirja"-nimisen kirjan. Kirja ilmestyi vuonna 2007.


title: Mötley Crüe

text: Syyskuussa 2004 Nikki Sixx ilmoitti, että Mötley Crüe alkaa nauhoittaa uutta materiaalia. Joulukuussa 2004 yhtye kertoi, että uusi kiertue alkaa tammikuussa 2005 ja ensimmäinen konsertti soitetaan San Juanissa. Yhtyeen viimeisin julkaisu on kokoelma-albumi "Red, White and Crüe", joka julkaistiin helmikuussa 2005. Suosikkihittien lisäksi albumi sisältää kolme uutta kappaletta, "If I Die Tomorrow", "Sick Love Song" ja The Rolling Stones -klassikon "Street Fighting Man". "Red, White and Crüe" nousi albumilistan sijalle kuusi ja on myynyt platinaa. Mötley Crüe teki myös kiertueen nimellä "Carnival of Sins", jonka aikana he kävivät esiintymässä Suomessa. Vuonna 2005 tehtiin nukkeanimaatio Disaster!, jossa esiintyy Mötley Crüe. Vuonna 2006 yhtye sai tähden Hollywood Walk of Famelle.


title: Mötley Crüe

text: Mötley Crüen piti saapua Suomeen osana laajaa Euroopan kiertuetta 4. kesäkuuta 2007 lämmittelijänään suomalainen Bloodpit. Konsertti kuitenkin peruuntui viime hetkellä yhtyeen soittimien ja muiden varusteiden jäätyä Milanoon, Italiaan, koska rahtikoneelle ei myönnetty lähtölupaa. Kalusto-ongelmista johtuen Mötley Crüen Helsingin konsertti siirrettiin uuteen päivään, joka oli 7. kesäkuuta 2007.


title: Mötley Crüe

text: Syksyllä 2007 Tommy Lee erosi väliaikaisesti yhtyeestä, mutta palasi sittemmin takaisin. Huhtikuussa 2008 julkaistiin "Saints of Los Angeles" -sinkku samaa nimeä kantavalta albumilta, joka ilmestyi 17. kesäkuuta 2008. Samoin Mötley Crüe ilmoitti aloittavansa heinäkuussa Crüe Fest -kiertueen Yhdysvalloissa, jonka muina esiintyjinä nähtiin muun muassa Buckcherry ja Papa Roach.


title: Mötley Crüe

text: Vuonna 2009 Mötley Crüe esiintyi 6. kesäkuuta Tampereella Sauna Open Air -festivaaleilla lauantain pääesiintyjänä. Yhtyeen piti esiintyä myös 2010 Sonispheressä, mutta myrskyn tuhottua välineitä se ei esiintynytkään.


title: Mötley Crüe

text: Mötley Crüe esiintyi Kaisaniemen puistossa 7. kesäkuuta 2012 "Rockin’ Helsinki" tapahtuman pääesiintyjänä. Muita esiintyjiä olivat Crashdïet ja Hardcore Superstar. Vuonna 2012 yhtye piti yhteiskiertueen Kiss-yhtyeen kanssa. Vuonna 2014 yhtye ilmoitti lopettavansa keikkailun, mutta Nikki Sixx sanoi kuitenkin, että studiossa voi vielä joitakin kappaleita mahdollisesti tulla. Vuonna 2015 Mötley Crüe lähti vielä The Final Tour-kiertueelle, jonka esiintymisillä lämmittelijänä toimi Alice Cooper. Euroopan-kierroksella yhtye esiintyi myös Suomessa Hartwall-arenalla 18. marraskuuta 2015.


title: Walther Funk

text: Walther Emanuel Funk (18. elokuuta 1890 Trakehnen, Itä-Preussi (nyk. Jasnaja Poljana Venäjällä) – 31. toukokuuta 1960 Düsseldorf) oli saksalainen sanomalehtimies ja kansallissosialistinen poliitikko. Hän oli vuodesta 1938 valtiovarainministeri ja 1939 jälkeen myös valtakunnanpankin eli Reichsbankin johtaja.


title: Walther Funk

text: Funk syntyi kauppiasperheeseen Trakehnenissa Itä-Preussissa. Vuodesta 1908 Hän opiskeli Berliinin ja Leipzigin yliopistoissa oikeustiedettä, kansantaloustiedettä, kirjallisuustiedettä ja musiikkia. Vuonna 1912 hän väitteli oikeustieteen tohtoriksi. Samalla hän hankki lehtimiehen koulutuksen työskentelemällä muiden muassa ”Berliner National-Zeitungissa”. Ensimmäisen maailmansodan aikana hän liittyi armeijaan, mutta hänet kotiutettiin palvelukseen kelpaamattomana vuonna 1916. Sodan jälkeen hän ryhtyi journalistiksi ja vuonna 1922 hänestä tuli oikeistolais-sentristisen talouslehden, "Berliner Börsenzeitung", toimittaja. Hän toimi lehden päätoimittajana vuodesta 1922 vuoteen 1930.


title: Walther Funk

text: Vuonna 1919 Funk meni naimisiin Luise Schmidt-Sieben kanssa. Vuonna 1920 hän julkaisi kirjoituksen pankkien asemasta konsernien muodostumisessa. Tämä tutkimus teki Funkin tunnetuksi talouspiireissä. Sittemmin hän julkaisi useita artikkeleita tieteellisissä julkaisuissa ja esitelmöi usein kansainvälisissä tieteellisissä konferensseissa. Julkaistuaan Saksan valuuttauudistusta käsittelevän kirjasen hän sai tilaisuuden esitellä finanssipoliittisia ajatuksiaan valtionvarainministeri Hans Lutherin ja Hjalmar Schachtin edessä. Vaikka Funk torjuikin vuoden 1924 Dawes-suunnitelman, häntä ei pidetty Weimarin tasavallan vastustajana.


title: Walther Funk

text: Vuonna 1927 Funkista tuli ”lehdistöasiain asiantuntijalautakunnan” puheenjohtaja Berliinin pörssissä sekä Berliinin teollisuus- ja kauppakamarissa. Vuodesta 1928 vuoteen 1932 hän oli jäsenenä ”Saksan talous- ja sosiaalipoliittisen seuran” johtokunnassa.


title: Walther Funk

text: Funk tapasi ensi kertaa Adolf Hitlerin vuonna 1931. Hän oli läheisessä kanssakäymisessä Gregor Strasserin kanssa, joka järjesti tapaamisen. Funk oli kertomansa mukaan syvästi vaikuttunut Hitlerin persoonasta. Hän liittyi Saksan kansallissosialistiseen työväenpuolueeseen. Koska Funk tunsi useita Saksan talouselämän ja teollisuuden merkkihenkilöitä, hänestä tuli tärkeä mies puolueen kontaktien solmijana. Hän pystyi järjestämään puolueelle miljoonaluokan lahjoituksia useilta saksalaisilta teollisuusmiehiltä ja yrityksiltä.


title: Walther Funk

text: Hjalmar Schachtin suosituksesta Hitler kutsui Funkin henkilökohtaiseksi talouspoliittiseksi neuvonantajakseen vuonna 1931. Vuonna 1932 Funk valittiin puolueen talouspoliittisen valtakunnankomitean puheenjohtajaksi. Vuoteen 1933 hän oli myös puolueen keskuskomitean talouspoliittisen komission johtaja.


title: Walther Funk

text: Maaliskuussa 1933 Funk nimitettiin valtakunnan kansanvalistus- ja propagandaministeriön valtiosihteeriksi, samalla kun Joseph Goebbels nimitettiin kansanvalistus- ja propagandaministeriksi. Goebbels ei suinkaan ollut ihastunut nimityksestä, jonka pääasiallisena tarkoituksena olikin toimia tasapainottavana elementtinä radikaalina pidetyn Goebbelsin vastapainona. Arveltiin, että iäkäs valtakunnanpresidentti Paul von Hindenburg sietäisi paremmin Goebbelsiä, mikäli ministeriössä olisi hänen vastapainonaan porvarillinen ja perinteisen uran tehnyt Funk. Valtiosihteerinä Funk valvoi ennen kaikkea valtakunnan lehdistöä, hänen tittelinsä olikin ”valtakunnanhallituksen lehdistöpäällikkö”. 15. marraskuuta 1933 hänestä tuli myös valtakunnan kulttuurikamarin varapresidentti.


title: Walther Funk

text: Helmikuussa 1938 Funk nimitettiin virasta eronneen Hjalmar Schachtin tilalle valtakunnantalousministeriksi. Tammikuusta 1939 hän toimi myös Valtakunnanpankin johtajana, elokuusta 1939 hän oli jäsen valtakunnanpuolustuksen ministerineuvostossa, vastuualueenaan talous sotatilan aikana. Valtakunnanministerinä Funk oli myös pääasiallisesti vastuullinen juutalaisten sulkemisesta pois talouselämästä ja heidän omaisuutensa takavarikoinnista. ”Asetus juutalaisten omaisuuden ilmoittamisesta”, joka annettiin 6. heinäkuuta 1938 ja ”Kolmas asetus Valtakunnan kansallisuuslain toimeenpanosta”, joka annettiin 14. kesäkuuta 1938 rajoittivat juutalaisten omistusoikeutta ja ammatinharjoittamista, lopulta ne sulkivat juutalaiset kokonaan pois talouselämästä.


title: Walther Funk

text: 9. elokuuta 1940 Funk kielsi valtakunnantalousministerin ja Valtakunnanpankin pääjohtajan ominaisuudessa juutalaisia käyttämästä heidän pankkeihin ja muihin laitoksiin sijoittamaansa omaisuutta. Vuonna 1942 Funk teki Heinrich Himmlerin kanssa salaisen sopimuksen, jonka mukaan keskitysleireille lähetettyjen juutalaisten arvoesineet toimitettaisiin Valtakunnanpankkiin. Varat talletettiin SS:n hyödyksi erikoistilille, joka oli avattu nimellä ”Max Heiliger”.


title: Walther Funk

text: 4. helmikuuta 1943 Funk kielsi kaiken käsityön ja kaupan, jolla ei ollut merkitystä maan sotaponnistuksille. Samalla hän määräsi kaikki ravitsemus- ja anniskeluliikkeet suljettaviksi, elleivät ne palvelleet armeijaa. Syyskuussa 1943 hänet nimitettiin jäseneksi valtakunnan varusteluministeri Albert Speerin johtamaan suunnittelulautakuntaan. Käytännössä Funkin vaikutusvalta kuitenkin väheni. Yhä useammin kävi ilmi, ettei hän enää ollut tehtäviensä tasalla. Samalla hänen alkoholinkäyttönsä kerrottiin kasvaneen ongelmallisiin mittoihin.


title: Walther Funk

text: Huonosta terveydentilastaan huolimatta Funk tuomittiin muiden natsijohtajien kanssa Nürnbergin sotarikosoikeudenkäynnissä. Häntä syytettiin rikoksista rauhaa vastaan, sodan suunnittelusta ja sytyttämisestä, sotarikoksista ja rikoksista ihmiskuntaa vastaan. Funk kuitenkin väitti lukuisista titteleistään huolimatta, että hänellä ei ollut todellista valtaa ja Hermann Göring kuvailikin häntä ”merkityksettömäksi alaiseksi”. Lisäksi Funk selitti, ettei hän ollut seurannut Hitleriä vakaumuksesta, vaan mukavuudenhalusta. Funkin sodan aikana kirjoittamaa elämäkertaa käytettiin kuitenkin todisteena häntä vastaan, ja Funk saikin elinkautisen vankeustuomion.


title: Walther Funk

text: Funkia pidettiin Spandaun vankilassa muiden natsijohtajien kanssa, kunnes hänet heikon terveydentilansa takia vapautettiin 16. toukokuuta 1957. Joulukuussa 1958 berliiniläinen valaoikeus tuomitsi Funkin 10 900 Saksan markan vahingonkorvauksiin. Korvausten oli määrä toimia symbolisen hyvityksenä hänen roolistaan juutalaisten vainoissa. Funk kuoli kolme vuotta myöhemmin, toukokuussa 1960.


title: Sex Pistols

text: Sex Pistols oli englantilainen punk rock -yhtye, joka perustettiin Lontoossa vuonna 1975. Yhtye on suuri syy punkin leviämiseen Isossa-Britanniassa ja se on innoittanut monia myöhemmin vaikuttaneita punk- ja vaihtoehtorock-muusikoita. Vaikka yhtye oli koossa vain kaksi ja puoli vuotta ja teki vain yhden studioalbumin "Never Mind the Bollocks, Here's the Sex Pistols" (1977), sitä pidetään yhtenä vaikuttavimmista punk-yhtyeistä kautta aikojen.


title: Sex Pistols

text: Yhtyeen alkuperäiseen kokoonpanoon kuuluivat laulaja Johnny Rotten (oik. John Lydon), kitaristi Steve Jones, basisti Glen Matlock sekä rumpali Paul Cook. Matlock korvattiin myöhemmin vuonna 1977, kun hänen tilalleen tuli Sid Vicious. Yhtye aiheutti monta kohua Britanniassa tehden kappaleita, kuten "God Save the Queen", joka oli suora hyökkäys Englannin kruunua vastaan, ja "Anarchy in the U.K.".


title: Sex Pistols

text:
Yhdysvaltain kiertueen jälkeen tammikuussa 1978 Rotten jätti yhtyeen ja ilmoitti sen hajonneen. Vuotta myöhemmin Vicious kuoli heroiinin yliannostukseen. Yhtyeen alkuperäisjäsenet esiintyivät seuraavan kerran vasta vuonna 1996, jolloin se esiintyi myös ensimmäistä kertaa Suomessa. Tämän jälkeen yhtye on pitänyt silloin tällöin reunion-keikkoja, kuten vuosina 2002, 2003, 2007 ja 2008.
26. helmikuuta 2006, yhtyeen alkuperäisjäsenet sekä Vicious nimitettiin Rock and Roll Hall of Fameen, he kuitenkin kieltäytyivät osallistumasta seremoniaan sanoen museota "kusitahraksi".


title: Sex Pistols

text: Yhtyeen perustivat vuonna 1972 Steve Jones (laulu), Paul Cook (rummut) ja Wally Nightingale (kitara). Tuolloin yhtyeen nimi oli The Strand. Vuosina 1972–1975 yhtyeen muut jäsenet vaihtuivat tiuhaan tahtiin. Myös nimi vaihtui 1974 The Swankersiksi. Vuoteen 1975 mennessä yhtye oli saanut itselleen managerin Malcolm McLarenin ja palannut alkuperäiseen kokoonpanoonsa. Heille syntyi erimielisyyksiä bändin tulevaisuudesta, minkä seurauksena Nightingale jätti yhtyeen. Jones alkoi kitaristiksi ja basistiksi värvättiin McLarenin vaateliikkeessä työskennellyt Glen Matlock. Pian yhtyeeseen saatiin myös laulaja niin ikään McLarenin liikkeessä norkoilleesta John Lydonista. Hän kieltäytyi ensiksi vetoamalla siihen, ettei osaa laulaa. Sen jälkeen hänelle selitettiin, että se oli tarkoituskin. John Lydon sai pian lempinimen Rotten (suom. "Mätä") hampaidensa takia. Uusien jäsenten myötä yhtye sai myös lopullisen nimensä The Sex Pistols kesällä 1975. Yhtyeen ensimmäinen keikka järjestettiin 6. marraskuuta 1975 eräässä lontoolaisessa taidekoulussa, jossa Matlock silloin opiskeli. Esiintymiset kouluissa jatkuivat vuoden 1976 alkuun asti, jolloin yhtye siirtyi soittamaan klubeille.


title: Sex Pistols

text: Keikkailun tuloksena Sex Pistols sai levytyssopimuksen levy-yhtiö EMI:ltä. Ensimmäinen single "Anarchy in the U.K." julkaistiin 26. marraskuuta 1976. Britannian singlelistalla kappale saavutti vaatimattomasti sijan 38. Musiikki ei nostanut yhtyettä suuren yleisön tietoisuuteen, vaan jäsenten käyttäytyminen ja etenkin ensimmäinen TV-esiintyminen Bill Grundyn isännöimässä "Today"-ohjelmassa, joulukuussa 1976. Suorana lähetetyssä päiväohjelmassa kitaristi Steve Jones aloitti kenenkään huomaamatta kiroilun, jota jatkoi seuraavaksi laulaja Rotten, johon isäntä Grundy kiinnitti jo enemmän huomiota. Show huipentui Grundyn ja Jonesin väliseen sanailuun, jonka päätteeksi Jones, Grundyn yllytyksestä, haukkui tämän lyttyyn vahvaa kieltä käyttäen. Vaikka ohjelma nähtiin vain Lontoon alueella, lehdet pitivät huolen siitä, että Pistolsista tiedettiin myös muualla maassa. Tapahtumien seurauksena "Today"-ohjelma lopetettiin muutamaa kuukautta myöhemmin ja lehdistö otti yhtyeen silmätikukseen.


title: Sex Pistols

text: Vuosi 1977 käynnistyi The Sex Pistolsin osalta keikkailulla Amsterdamissa ja EMI:n irtisanomalla levytyssopimuksella. Amsterdamin keikat olivat myös viimeiset Matlockin, ja hän lähti helmikuussa. Hänet korvattiin saman kuun aikana Rottenin ystävällä Sid Viciousilla, ja Vicious joutui heti aluksi opettelemaan basson soiton alkeet. Ensimmäisen keikkansa uudella kokoonpanolla Pistols soitti Lontoossa 3. huhtikuuta 1977. Ennen tätä yhtye oli allekirjoittanut uuden sopimuksen, tällä kertaa A&M-levy-yhtiön kanssa. Sopimus allekirjoitettiin Buckinghamin palatsin edessä, minkä jälkeen järjestettiin juhlat A&M:n toimistoilla. Juhlat päättyivät täydelliseen katastrofiin ja sopimuksen irtisanomiseen.


title: Sex Pistols

text: 12. toukokuuta 1977 The Sex Pistols solmi jälleen uuden sopimuksen, tällä kertaa Virgin Recordsin kanssa, ja toinen single "God Save the Queen" julkaistiin muutamaa viikkoa myöhemmin. Kappale menestyi myös Britannian singlelistalla saavuttaen epävirallisesti ensimmäisen sijan. Kuningatar Elisabet II:n hallintokauden 25-vuotisjuhlien (Silver Jubilee) aikana yleisenä kansallisena vapaapäivänä 7. kesäkuuta yhtye järjesti konsertin jokilaivassa Thamesjoella, joka johti, kuten tavallista, kaaokseen: poliisit valtasivat laivan ja pidättivät managerin, bändin ja suuren osan seurueesta, asianmukaisista luvista huolimatta.


title: Sex Pistols

text: Heinäkuussa Britanniassa julkaistiin yhtyeen kolmas single "Pretty Vacant". Se julkaistiin Yhdysvalloissa lokakuussa.


title: Sex Pistols

text: Lokakuussa 1977 Sex Pistols viimein julkaisi ensimmäisen ja ainoan varsinaisen albuminsa "Never Mind the Bollocks, Here's the Sex Pistols", joka sisälsi mm. singlet "Anarchy in the U.K.", "God Save the Queen", "Pretty Vacant". Samassa kuussa julkaistiin albumin viimeinen single "Holidays in the Sun". Itse studiossa olivat vain Johnny Rotten ja Paul Cook (rummut). . "Anarchy in the U.K." on ainut raita, jossa soittaa alkuperäinen basisti Glen Matlock, joka laulaa myös taustoja.


title: Sex Pistols

text: Viimeinen virallinen Sex Pistols -konsertti Britanniassa oli Huddersfieldissa, Englannissa 26. joulukuuta vuonna 1977. Konsertti järjestettiin lakossa olevien palomiesten perheiden hyväksi. Vajaa viikko myöhemmin, vuoden 1978 puolella, yhtye aloitti tuhoisan Amerikan kiertueensa, jonka aikana jäsenten välit huononivat entisestään. Kiertue päättyi 14. tammikuuta San Franciscon keikkaan ja Rottenin kommenttiin "Ever get the feeling you've been cheated?" (suom. "Tuntuuko teistä koskaan, että teitä on huijattu?"). Kolme päivää myöhemmin Rotten ilmoittikin yhtyeen hajonneen. Jones, Cook ja McLaren eivät tästä välittäneet vaan matkasivat Brasiliaan kuvaamaan "The Great Rock 'n' Roll Swindleä" ja Vicious New Yorkiin valmistelemaan lyhyttä soolouraansa. Rotten puolestaan jäi San Franciscoon ilman rahaa tai lentolippua Englantiin. Warner Bros. maksoi lopulta hänen lentonsa kotiin, jossa hän otti syntymänimensä takaisin käyttöön ja perusti oman yhtyeensä Public Image Limited:in. Jones, Cook ja Vicious käyttivät kuitenkin nimeä Sex Pistols aina vuoteen 1979 asti. Tänä aikana yhtye sai julkaistua elokuvan ja siihen liittyvän soundtrackin, jolla lauloivat Jonesin, Cookin ja Viciousin lisäksi manageri McLaren, kuuluisa junaryöstäjä Ronnie Biggs ja Edward Tudor-Pole, jonka oli alun perin määrä korvata Johnny Rotten.


title: Sex Pistols

text: "Swindlen" julkaisun jälkeen yhtye hajosi lopullisesti vähin äänin. Jones ja Cook perustivat myös oman yhtyeensä, McLaren jatkoi pikkubändien managereina, ja Vicious käynnisti soolouransa, joka kuitenkin jäi lyhyeksi kun hänet pidätettiin 12. lokakuuta 1978 epäiltynä tyttöystävänsä Nancy Spungenin murhasta. Viciousta ei kuitenkaan ehditty tuomita, sillä hän kuoli heroiinin yliannostukseen New Yorkissa 2. helmikuuta 1979.


title: Sex Pistols

text: Elossa olevat Sex Pistolsin jäsenet ovat esiintyneet yhdessä vielä vuosina 1996, 2002, 2003 ja vuodesta 2007 alkuperäisellä kokoonpanollaan, jossa basistina oli Glen Matlock. Vuonna 2000 yhtye julkaisi oman versionsa bändin historiasta The Filth and the Furyn muodossa McLarenin Swindlen vastineeksi. Vuonna 2006 Sex Pistols valittiin Rock and Roll Hall of Fameen, vaikka he tyylinsä mukaan "haistattivat pitkät" valinnalle. Tästä huolimatta Sex Pistols otettiin sisään. 2006 yhtyeen virallinen bootleg Spunk julkaistiin remasteroituna CD-versiona. Aikaisemmin bootleg julkaistiin vuonna 1977. Se sisältää varhaisia versioita yhtyeen kappaleista, jotkut kappaleet hieman eri nimillä, kuten esim. "Anarchy in the U.K." on nimellä "Nookie" ja "God Save the Queen" nimellä "No Future".


title: Sex Pistols

text: Sex Pistols on julkaissut seuraavat singlet: Sex Pistolsin oli määrä esiintyä Suomessa 1978, mutta nuorisojärjestöt estivät konsertin. Päätöksen takana oli ulkoasiainministeriö ja virallisena perusteena oli yhtyeen jäsenten rikosrekisterit. Bändin väitettiin myös olevan syy Suomen nuorisotyöttömyyteen. Konsertin järjestäjät tekivät asiasta valituksen, jota ei ehditty käsitellä ennen yhtyeen hajoamista.


title: Jorge Sampaio

text: Jorge Fernando Branco de Sampaio (, s. 18. syyskuuta 1939, Lissabon) on portugalilainen poliitikko ja maan presidentti 1996–2006. Hän liittyi vuonna 1974 neilikkavallankumouksen jälkeen sosiaaliseen vasemmistoliikkeeseen ja sosialistiseen puolueeseen 1976. Koulutukseltaan hän on lakimies, ja aloitti julkisen toimintansa puolustamalla mielipidevankeja. Hänet valittiin 1979 parlamenttiin ja vuonna 1989 Lissabonin pormestariksi.


title: Jorge Sampaio

text: Sampaio valittiin presidentiksi 14. tammikuuta 1996 hänen saatuaan 54 prosenttia äänistä. Vastaehdokas toisella kierroksella oli entinen pääministeri Anibal Cavaco Silva. Sampaio otti viran vastaan 9. maaliskuuta 1996. Presidenttinä Sampaio keskittyi sosiaalipolitiikkaan ja kulttuuriasioihin. Ulkopolitiikassa näkyvintä oli hänen toimintansa Itä-Timorin kysymyksen esilletuomiseksi Euroopan tasolla.


title: Kemiallinen räjähdys

text: Kemiallinen räjähdys on nopea kemiallinen reaktio, jossa vapautuu suuri määrä lämpö- ja liike-energiaa. Periaatteessa kyseessä on erittäin nopea palamisreaktio, jonka teho perustuu lämpöenergian vapautumiseen sekä räjähdysaineen tilavuuteen nähden jopa monikymmenkertaiseen kaasunmuodostukseen. Muun muassa panostajat käyttävät epäonnistuneesta räjähdyksestä nimitystä "deflagraatio" eli räjähtävä palaminen, niin sanottu "humahdus". Yleensä humahduksen rajana käytetään 2000 m/s räjähdysnopeutta. Tämä vaihtelee lähteittäin kulloisenkin räjähdysaineen tyypillisen räjähdysnopeuden mukaan. Räjähtävän aineen ei tarvitse olla niin sanottu teollinen räjähdysaine (myös "R-aine"), vaan myös muut aineet voivat tietyissä olosuhteissa räjähtää. Esimerkiksi polttomoottorin toiminta perustuu palotiloissa kipinän seurauksena hallitusti räjähtävään (oikeammin humahtavaan) bensiinihöyryyn tai -sumuun. Myös muut sumuna tai pölynä esiintyvät hiilivedyt ja hiilipöly voivat räjähtää.


title: Kemiallinen räjähdys

text: Räjähdys ei tapahdu räjähdysaineessa tasaisesti tai yhdenaikaisesti, vaan se etenee aaltona. Räjähdyksen etenemiselle voidaan määrittää nopeus ("räjähdysnopeus"), joka ei ole vakio, vaan vaihtelee panostuksen mukaan. Esimerkiksi pentriitillä kyseessä oleva nopeus on 4 000–7 000 m/s. Tätä ilmiötä käytetään hyväksi räjähtävässä tulilangassa, jonka räjähdysnopeus on 6 000–7 200 m/s, eli sekunnin kuluttua sytytyksestä seitsemän kilometrin päässä oleva panos laukeaa räjähdyksen välityttyä sinne asti. Uusimmat polttomoottorit käyttävät ilmiötä vähentämään polttoaineen kulutusta sytyttämällä polttoaine-ilmaseoksen useasta pisteestä (muun muassa "Twin Spark" -moottorit) jolloin palaminen on täydellisempää. Samoin panostettaessa metalliputkia panos räjäytetään yhtaikaa vastakkaisilta puolilta (ei kuitenkaan täsmälleen samaa linjaa pitkin jotteivat iskuaallot heikennä toisiaan) jolloin syntyy vastakkaissuuntaisten iskuaallon vaikutuksesta niin sanottu "saksi-ilmiö" (myös saksivaikutus), joka katkaisee putken.


title: Kemiallinen räjähdys

text: Huonolaatuisen tai vanhentuneen räjähdysaineen epähomogeenisuus estää aaltoa etenemästä joka suuntaan samalla nopeudella ja täten heikentää räjähdystä (osa R-aineesta saattaa deflagroitua). Tällöin ainetta saattaa jäädä jopa laukeamatta jääden epävakaaseen tilaan, mikä aiheuttaa merkittävän turvallisuusriskin.


title: Aaron Lewis

text:
Aaron Lewis (s. 13. huhtikuuta 1972) on yhdysvaltalainen rock-laulaja. Hän perusti yhdessä kitaristi Mike Mushokin kanssa vuonna 1993 nu metal -yhtyeen Staind.
Lewis on myös vieraillut Linkin Parkin Reanimation-levyllä. Lewis on kuuluisa laulujen kirjoittajana, ja on ollut ehdolla Grammy palkintoon kolmesti. Hänen harrastuksiaan on golf ja kalastus.
Lewisillä on kolme tytärtä vaimonsa Vanessan kanssa; Zoe Jane, Nyla Rae ja Indie Shay.


title: Bela Lugosi

text: Bela Lugosi (, oikealta nimeltään "Blaskó Béla Ferenc Dezső", 20. lokakuuta 1882 Lugos, Itävalta-Unkari (nykyinen Lugoj, Romania) – 16. elokuuta 1956 Los Angeles, Kalifornia, Yhdysvallat) oli unkarilaissyntyinen näyttelijä, joka tunnetaan parhaiten Draculan rooleistaan.


title: Bela Lugosi

text: Lugosi oli syntyisin Lugosista, Transilvaniasta, Itävalta-Unkarista (nyt. Lugoj, Romania), ja hän oli nuorin pankkiiriperheen neljästä lapsesta. Lugosi aloitti näyttelijänuransa 1900-luvun alussa Euroopassa Shakespeare-tulkinnoilla. Hän tuli kuitenkin tunnetuksi Bram Stokerin teoksen "Dracula" näytelmäversiosta.


title: Bela Lugosi

text: Ensimmäisen maailmansodan aikana hän palveli luutnanttina keskusvaltojen puolella. Hän joutui vainotuksi osallistuttuaan näyttelijöiden ammattiliiton perustamiseen 1919 ja pakeni Saksaan ja emigroitui Yhdysvaltoihin 1921. Hän esitti jälleen kreivi Draculaa vuoden 1927 Broadway-tulkinnassa ja saavutti kuuluisuutta Tod Browningin elokuvaversiossa "Dracula – vanha vampyyri" 1931. Elokuva oli menestys, ja Lugosi päätyi tulkitsemaan roolihahmoaan elokuvissa "Valkoinen zombi" ja "Scared to Death" (toinen kahdesta värielokuvasta). Hän kieltäytyi hirviön roolista elokuvassa "Frankenstein", mutta esitti menestyksekkäästi Ygoria jatko-osissa "Frankensteinin poika" ja "Ghost of Frankenstein". Tämän jälkeen hän viimein myöntyi päärooliin elokuvassa "Frankenstein Meets the Wolf Man". Hänellä oli myös pieni osa Greta Garbon klassikkokomediassa "Ninotchka".


title: Bela Lugosi

text: Useissa elokuvissa, kuten "Musta kissassa" ja "Frankensteinin pojassa", Lugosi tapasi pääkilpailijansa Boris Karloffin. Kilpailijoiden suhteesta on ristiriitaisia arvioita: toisten mukaan Lugosi oli avoimesti kateellinen Karloffin menestyksestä ja roolimahdollisuuksista kauhugenren ulkopuolella, toisten mukaan taas näyttelijät olivat ajoittain jopa hyvissä väleissä.


title: Bela Lugosi

text: Myöhemmin Lugosin työmahdollisuudet hiipuivat, ja hän kehitti riippuvuuden morfiiniin ja päätyi parodioimaan Draculan roolia elokuvassa "Bud Abbott and Lou Costello Meet Frankenstein" vielä 1948. Lugosi sai edelleen rooleja, joskin huonoja sellaisia. Hänen pitkäaikainen ihailijansa Ed Wood tarjosi hänelle rooleja monissa elokuvissaan, yleensä hullun tiedemiehen tai vampyyrin roolia, joka ei välttämättä edes sopinut elokuvaan. Yksi Lugosin kuuluisimmista rooleista on elokuvassa, joka julkaistiin vasta hänen kuolemansa jälkeen. Ed Woodin "Plan 9 from Outer Space" sisälsi materiaalia Lugosista. Woodilla oli kuitenkin vaikeuksia rahoittaa elokuvansa, ja hän sai kuvattua ennen Lugosin kuolemaa vain lyhyitä kohtauksia ilman ääntä.


title: Bela Lugosi

text: Bela Lugosi kuoli 73-vuotiaana Los Angelesissa, Kaliforniassa. Hänet löydettiin tuolista sylissään Ed Woodin käsikirjoitus elokuvaan "Final Curtain".


title: Bela Lugosi

text: Plan 9:n rahoituksen saaminen kesti vielä kolme vuotta Lugosin kuoleman jälkeen, joten Wood korvasi Lugosin esittäjän vaimonsa kiropraktikolla. Hän ei tosin ollut lainkaan Lugosin näköinen, joten hän peitti kasvonsa joka kohtauksessa viitalla. Lugosi listattiin elokuvan lopputeksteissä vierailevaksi tähdeksi Tor Johnsonin, Vampiran ja Kenne Duncanin jälkeen.


title: Bela Lugosi

text: Poikansa ja vaimonsa toivomuksesta Bela Lugosi haudattiin Draculan asussa, Holy Crossin hautausmaalle Culver Cityyn, Kaliforniaan. Hänellä on yksi poika, Bela George Lugosi (s.1938).


title: Bela Lugosi

text: Lugosi on ollut myös goottirock-yhtye Bauhausin kappaleen ""Bela Lugosi's Dead"" aiheena.


title: Shakespeare (täsmennyssivu)

text: Shakespeare tarkoittaa muun muassa seuraavia:


title: Bram Stoker

text: Abraham ”Bram” Stoker (8. marraskuuta 1847 Clontarf, Irlanti – 20. huhtikuuta 1912 Lontoo, Englanti) oli irlantilaissyntyinen kirjailija, joka tunnetaan klassisen kauhuromaanin "Draculan" kirjoittajana.


title: Bram Stoker

text: Stoker syntyi Clontarfissa Irlannissa, rannikkokylässä lähellä Dublinia. Lapsena hän oli sairaalloinen. Aloittaessaan kuusitoistavuotiaana Dublinissa Trinity Collegessa hänestä tuli urheilija ja jalkapallotähti. Stoker opiskeli aluksi matematiikkaa mutta liittyi myös filosofiseen seuraan ja nousi sen puheenjohtajaksi. Nähtyään Henry Irvingin esityksen hän innostui myös näyttelemisestä.


title: Bram Stoker

text: Isänsä jalanjäljissä Stokerista tuli virkamies 1870. Seuraavana vuonna hän kirjoitti ensimmäiset teatteriarvostelunsa. Vuoteen 1878 hän jatkoi novellien ja arvostelujen kirjoittamista, kunnes Irving nimitti hänet Lontoon Lyceum-teatterin talousvastaavaksi. Samana vuonna Stoker avioitui Florence Balcomben kanssa, jota myös Oscar Wilde tavoitteli. Lontoon seurapiireissä hän tutustui muun muassa James McNeil Whistleriin ja Arthur Conan Doyleen.


title: Bram Stoker

text: Irvingin kiertuejärjestäjänä Stoker matkusti useita kertoja Yhdysvaltoihin ja Kanadaan. Yhdysvalloissa Stoker tapasi muun muassa Walt Whitmanin.


title: Bram Stoker

text: Stoker kirjoitti useita lehdissä julkaistuja novelleja, mutta maineensa hän saavutti romaanilla "Dracula", josta on tullut mittakeppi, johon kaikkia myöhempiä vampyyritarinoita verrataan. Romaani ilmestyi vuonna 1897, ja se menestyi heti. Vuonna 1914 postuumisti ilmestynyt "Draculan vieras" on mahdollisesti jakso "Draculan" varhaisesta versiosta.


title: Bram Stoker

text: Kokoelma "Draculan vieras ja muita kertomuksia" sisältää muutakin kuin kauhukirjallisuutta. Ajan romanttista kirjallisuutta lähenevät sen tarinat ”Kasvavan kullan salaisuus” ja raamatullisista kuvista sävyjä saava ”Abel Behennan paluu”. ”Rottien hautajaiset” ei sisällä yliluonnollisia aineksia, mutta se on luonteeltaan kuitenkin kauhua. Yksi tarinan ”Squaw” hahmoista on amerikkalainen turisti, jonka uhkarohkeus koituu kohtalokkaaksi.


title: Bram Stoker

text: Stokerin muihin romaaneihin kuuluvat "The Snake’s Pass" (1890), "The Jewel of Seven Stars" (1903) ja "The Lair of the White Worm" (1911).


title: Bram Stoker

text: Bram Stoker kuoli vuonna 1912 Lontoossa. Saksalainen F. W. Murnau ohjasi jo vuonna 1922 Draculasta elokuvan, mutta oikeuksien puutteen vuoksi elokuvan nimeksi tuli "Nosferatu" ja päähenkilöksi kreivi Orlok. Stokerin leski Florence Stoker nosti tekijänoikeusrikkomuksesta oikeusjutun, jonka päätteeksi elokuvan kopiot määrättiin tuhottaviksi. Lukuisia kopioita oli jo ehditty levittää maailmalle. Kokonainen kopio alkuperäisestä elokuvasta löytyi kuitenkin vasta 2000-luvulla. "Nosferatusta" on sittemmin tullut kauhuelokuvan merkittävimpiä klassikkoja.


title: Bram Stoker

text: Stokerin mukaan nimetty Bram Stoker -palkinto on myönnetty ensi kerran vuonna 1988.


title: Liitonarkki

text: Liitonarkku eli liitonarkki on Raamatun Vanhassa testamentissa kuvattu juutalaisten pyhä arkku, jossa kerrottiin säilytettävän Mooseksen Jumalalta saamia laintauluja, mannaa erämaavaelluksen ajalta sekä Aaronin sauvaa.


title: Liitonarkki

text:
Liitonarkku rakennettiin Raamatun mukaan Siinainvuorella, ja se oli merkkinä liitosta, jonka Jumala teki Israelin kanssa lain taulujen antamisen yhteydessä. Liitonarkun rakentamisesta on tarkka kuvaus 2. Mooseksen kirjan 25. luvussa. Arkku oli Raamatun mukaan tehty akasiapuusta ja kullattu sekä ulkoa että sisältä.
Sen mitat olivat 2½ kyynärää pituus, 1½ leveys ja 1½ korkeus (noin 131×79×79 cm). Siinä oli neljä kultarengasta pitkittäissivuilla (kaksi kummallakin puolen) niin, että niiden läpi saatettiin laittaa kullatut akaasiapuiset korennot, jolla arkkua saatettiin kantaa. Arkussa oli kultainen kansi, "kapporet" (suomeksi "armonistuin"), jonka päällä oli kaksi kerubia, jotka suojasivat arkkua siivillään. Ilmestysmajassa ja myöhemmin Jerusalemin temppelissä arkku sijoitettiin esiripun, "parokhet", taakse.


title: Liitonarkki

text: Ennen Salomonin temppelin rakentamista liitonarkkua säilytettiin Raamatun mukaan ilmestysmajassa. Kun israelilaiset olivat saapuneet Kanaanin maahan, ilmestysmaja ja liitonarkku sijoitettiin Siloon, jossa se pysyi tuomari Eelin aikaan saakka. Silloin erään israelilaisten ja filistealaisten välisen sodan aikana kansa pyysi, että arkku tuotaisiin taistelupaikalle Eben-Eseriin. Filistealaiset kuitenkin ryöstivät sen ja veivät sen Asodiin, jossa he pitivät sitä hallussaan seitsemän kuukautta. Kun heitä tänä aikana kohtasi joukko onnettomuuksia, päättivät he palauttaa sen israelilaisille. Israelilaiset sijoittivat arkun nyt Kirjat-Jearimiin. Daavidin aikana se tuotiin Siioniin. Kun Salomo myöhemmin rakennutti Jerusalemin temppelin, liitonarkku sijoitettiin temppelin kaikkein pyhimpään.


title: Liitonarkki

text: Raamatussa liitonarkun asema on merkittävä. Sillä oli keskeinen paikka Salomon temppelissä Jerusalemissa, ja se liittyi israelilaisten menestykseen naapurikansoja vastaan. Se oli merkittävä erityisesti juudealaisille ja se mainitaankin ainoastaan juudealaisessa J-lähteessä.


title: Liitonarkki

text: Joidenkin historiantutkijoiden mukaan liitonarkku on saattanut alun perin olla pääjumala Jahven patsaan kantoalusta, jolla jumala otettiin mukaan esimerkiksi sotaretkille. Käsitys arkusta lakitaulujen säilytyspaikkana olisi näin saattanut syntyä vasta patsaan tuhoutumisen jälkeen vuonna 586 eaa. Tuhoa seuranneessa uskonnollisessa uudistuksessa jumalkuvien teko kiellettiin ankarasti, joten myös liitonarkulle annettiin uusi merkitys. Siihen asti suurimmissa temppeleissä oli ollut tapana säilyttää jumalankuvia, ja liitonarkun kaltaisia jumalten kantoalustoja tunnetaan etenkin muinaisesta Egyptistä.


title: Liitonarkki

text: Patsaan ja kantoalustan olemassaoloon on katsottu löytyvän viittauksia Vanhasta testamentista. Muun muassa Jumalan kasvojen eteen kokoontuminen ja se että Jumala puhuu israelilaisille on tulkittu kirjaimellisesti Jahven patsaaksi.


title: Liitonarkki

text: Liitonarkun olemassaolosta ei ole löytynyt todisteita. Monet tutkijat uskovat, että liitonarkku katosi babylonialaisten valloittaessa Jerusalemin vuonna 586 eaa. ja se olisi mahdollisesti tällöin viety Mesopotamiaan. Esran kirjassa on luetteloitu babylonialaisten sotasaalis, mutta siinä ei mainita liitonarkkua.


title: Liitonarkki

text: Osa tutkijoista taas uskoo, että Jerusalemiin Salomonin pojan Rehabeamin hallituskautena hyökänneet egyptiläiset varastivat arkun. Teoriaa tukee Raamatun kuvaus, jossa kerrotaan egyptiläisten ryöstäneen Jerusalemin temppelistä kaiken. Liitonarkkua ei kuitenkaan mainita erikseen.


title: Liitonarkki

text: Joidenkin arvelujen mukaan liitonarkku olisi nykyään Etiopian Aksumissa, jossa paikalliset väittävät sen olevan erään kirkon sivurakennuksessa. Teoriaa on kehitellyt etenkin brittiläinen toimittaja Graham Hancock. Etiopialaisessa tarukokoelmassa Gebra Nagastissa kerrotaan, että liitonarkku olisi tuotu Etiopiaan 900-luvulla eaa. Historiantutkimuksen kannalta Gebra Nagast ei ole kuitenkaan luotettava tiedonlähde. Asiaa ei voida myöskään varmistaa, sillä arkkua vartioi munkki, joka ainoana saa nähdä sen.


title: Liitonarkki

text: Arkku on ollut joidenkin elokuvien aiheena, joista tunnetuin lienee Steven Spielbergin ohjaama "Kadonneen aarteen metsästäjät".


title: Ottawa

text: Ottawa on Kanadan pääkaupunki ja väkiluvultaan neljänneksi suurin kaupunki. Se sijaitsee Ottawajoen varrella Itä-Ontariossa 350 kilometriä Torontosta koilliseen ja 165 kilometriä Montrealista länteen. Ottawassa asuu noin 934 000 ihmistä, joista puolet puhuu äidinkielenään englantia ja kolmannes ranskaa. Suur-Ottawassa, johon kuuluu myös Gatineau ja muita lähistön kaupunkeja, asuu lähes 1,35 miljoonaa ihmistä. Se on osa Québecin–Windsorin käytävää, joka on laaja tiheän asutuksen alue Itä-Kanadassa.


title: Ottawa

text: Ottawa sijaitsee korkealla kalkkikivitörmällä Ottawa- ja Rideaujoen yhtymäkohdassa Ontarion ja Québecin rajalla. Ottawajoella on ollut suuri merkitys kaupungin kehitykselle, sillä se on ollut merkittävä puutavaran uittoväylä ja metsäteollisuuden voimanlähde.


title: Ottawa

text: Ottawan ilmasto on mannermaisempi kuin Torontossa ja muissa Ontarion suurkaupungeissa, koska se sijaitsee etäällä Ontariojärvestä. Kesät ovat lämpimät sekä kosteat ja talvet ankarat. Ottawassa on vähintään 1 cm lumipeite noin 120 päivää vuodessa, kun Torontossa on lunta vain 65 päivää vuodessa. Lämpimin kuukausi on heinäkuu, jonka ylin lämpötila on keskimäärin 26 °C, ja kylmin kuukausi on tammikuu, jonka alin lämpötila on keskimäärin −15 °C.


title: Ottawa

text: Ottawajoen laakson ensimmäiset asukkaat olivat algonkinejä, jotka saapuivat seudulle yli 8000 vuotta sitten ja elivät metsästämällä, kalastamalla ja keräilemällä. He kutsuivat jokea nimellä "Kichissippi" (”Suuri virta”) ja itseään nimellä "Kichesippirini" (”Suuren virran kansa”).


title: Ottawa

text: Ranskalainen Samuel de Champlain teki Saint Lawrencen ja Ottawajoen alueelle useita tutkimusmatkoja 1600-luvun alussa ja löysi algonkinien opastuksella Huronjärven. Pian ranskalaiset alkoivat käydä alueella turkiskauppaa. Etelämpänä asuvat irokeesit sotivat 1600-luvulla algonkinien kanssa ja ajoivat heidät lopulta pohjoiseen hollantilaisten ja englantilaisten tuella.


title: Ottawa

text: 1700-luvulla alue siirtyi englantilaisten hallintaan ja sinne alkoi muuttaa uudisasukkaita Yhdysvalloista. Vuonna 1826 perustettiin pieni kylä nykyisen Ottawan kaupungin paikalle. Se nimettiin Bytowniksi upseeri John Byn mukaan, jonka johdolla ensimmäiset asukkaat rakensivat Rideaun kanavan Ontariojärven ja Ottawajoen välille. Bytownista tehtiin kaupunki 1855, jolloin se nimettiin uudelleen ottawaintiaanien mukaan.


title: Ottawa

text: 1800-luvulla uudisasukkaat alkoivat hakata puuta Ottawajokea reunustavista aarniometsistä metsäteollisuuden käyttöön. Chaudièren ja Rideaun putouksille rakennettiin suuria sahoja, ja kaupungista kehittyi nopeasti puutavarakaupan keskus. Vuonna 1857 Ottawasta tuli Kanadan uusi pääkaupunki kuningatar Viktorian määräyksestä. Syynä tähän oli kaupungin varallisuuden nopea kasvu ja edullinen sijainti englannin- ja ranskankielisen Kanadan rajalla. Ottawan muodonmuutos piskuisesta sahakaupungista Kanadan pääkaupungiksi alkoi 1860, kun uusgoottilaiset parlamenttirakennukset valmistuivat korkealle kukkulalle Ottawajoen rannalle.


title: Ottawa

text: Ottawaa kohtasi vakava onnettomuus 26. huhtikuuta 1900, kun Hullista (nykyinen Gatineau) levisi kaupunkiin tulipalo, joka tuhosi useita kortteleita ja jätti tuhannet ihmiset kodittomiksi. Kuusitoista vuotta myöhemmin parlamenttirakennuksissa syttyi raju tulipalo, jonka jäljet saatiin korjattua vuoteen 1922 mennessä.


title: Ottawa

text: Toisen maailmansodan jälkeen Ottawan väkiluku alkoi kasvaa voimakkaasti, kun valtion virastoja ryhdyttiin laajentamaan. Kaupunkikuvaa kehitettiin 1950–1970-luvuilla ranskalaisen arkkitehdin Jacques Gréberin laatimien suunnitelmien pohjalta lisäämällä viheralueita ja maisemoimalla joenrantoja. 1980-luvulla kaupunkiin perustettiin useita museoita ja taidegallerioita, jotka alkoivat vilkastuttaa sen kulttuurielämää. Näistä merkittävimpiä olivat Kanadan kansallisgalleria (1988) ja Kanadan Kulttuurien museo (1989) Gatineaussa.


title: Ottawa

text: Vuonna 2016 suoritetun väestölaskennan mukaan Ottawassa asui 934 000 ihmistä ja esikaupungit mukaan luettuina 1 323 000 ihmistä. Puolet asukkaista puhuu äidinkielenään englantia ja kolmannes ranskaa. Kaupungissa puhutaan lisäksi espanjaa, italiaa, portugalia, kiinaa ja arabiaa. Kolmannes työväestöstä kykenee työskentelemään sekä englanniksi että ranskaksi.


title: Ottawa

text: Ottawan tärkeimpiä työllistäjiä ovat Kanadan liittovaltion hallinto ja korkean teknologian yritykset. Vuonna 2007 kaupungissa toimi yli 1 800 teknologiateollisuuden yritystä, jotka työllistivät yhteensä yli 80 000 henkeä.


title: Ottawa

text: Ottawa on myös tärkeä teollisuus- ja talouskaupunki joskin Ottawajoen rannalla olleet metsäteollisuuden tuotantolaitokset on ajettu alas 2006-2007 .


title: Ottawa

text: Ottawan kansainväliseltä lentoasemalta () on suora lentoyhteys eri puolille Kanadaa, Yhdysvaltojen itäosiin, Meksikoon, Kuubaan ja Jamaikalle sekä Euroopassa Lontooseen, Pariisiin, Glasgow'hun ja Frankfurtiin. Vuonna 2008 lentokenttää käytti kuukausittain 350 000–400 000 matkustajaa.


title: Ottawa

text: Ottawan ja muiden kaupunkien välisestä raideliikenteestä vastaa VIA Rail ja linja-autoliikenteestä useita yhtiöitä, kuten Greyhound.


title: Ottawa

text: Ottawasta on moottoritietasoiset liikenneyhteydet sekä Montrealiin että Torontoon (Johnstownin kautta).


title: Ottawa

text: Ottawan raitioliikenne korvattiin vuonna 1959 kokonaan bussiliikenteellä, josta vastaa tällä hetkellä kaupungin liikennelaitos OC Transpo. Vuonna 2001 aloitti toimintansa paikallisjuna O-Train, joka liikennöi Greenboron ja Bayview’n välillä. Raideliikenne pyritään laajentamaan koko kaupungin alueelle.


title: Ottawa

text: Ottawaan perustettiin vuonna 1848 kaksi yliopistoa: katolinen Saint Paul University ja kirkosta riippumaton Ottawan yliopisto. Nykyisin kaupungissa on kuusi korkeakoulua, joista kolme tarjoaa opetusta sekä ranskaksi että englanniksi. Kaupungin kahdesta julkisesta yliopistosta Ottawan yliopisto tarjoaa opetusta molemmilla kielillä ja Carleton University on englanninkielinen. Molemmat katoliset yliopistot, Saint Paul University ja Dominican University College ovat kaksikielisiä. La Cité collégiale on ranskankielinen tekninen korkeakoulu, jossa on myös taidealan opetusta; Algonquin College on vastaava englanninkielinen oppilaitos. Näiden lisäksi Ottawa-Gatineaun suuralueella sijaitsevat University of Quebec en Outaouais, Cégep de l'Outaouais, ja Heritage College.


title: Ottawa

text: Kaupunkilaisten koulutustaso on korkea, sillä yli puolella on opisto- tai korkeakoulututkinto.


title: Ottawa

text: Ottawassa on 29 museota, joihin kuuluu 12 Kanadan kansallismuseota.


title: Ottawa

text: Kanadan kansallisgalleria on perustettu 1880. Siellä on eurooppalaisia ja amerikkalaisia teoksia sekä merkittävä kokoelma inuiittien taidetta.


title: Ottawa

text: Ottawassa ovat etenkin jääkiekko ja kanadalainen jalkapallo suosittuja urheilulajeja. Kaupungin ainoa urheilun ammattilaisjoukkue on jääkiekon NHL-liigassa pelaava Ottawa Senators. Nuorten OHL-liigassa pelaa Ottawa 67's ja naisjääkiekkoa edustaa Ottawa Capital Canucks. Kaupungissa on kolme junioritason kanadalaisen jalkapallon seuraa: Ottawa Junior Riders, Ottawa Sooners ja Cumberland Panthers, jotka pelaavat QJFL-liigassa. Sekä kaupunkiin on tulossa kaudeksi 2010 ammattilaistason joukkue CFL-sarjaan.


title: Ottawa

text: Ringette keksittiin Kanadassa.


title: Ottawa

text: Ottawan jalkapallojoukkue Ottawa Furylla on edustusta naisten W-Leaguessa ja miesten USLPD:ssä. Amerikkalaisen jalkapallon EFL-liigassa pelaa kaupungin Ottawa Demon Deacons. Itä-Ontarion parhaimmat rugbyn pelaajat kuuluvat RCSL-sarjassa pelaavaan Ottawa Harlequinsiin. Baseballin saralla Ottawaa edustaa Can-Am Leaguen Ottawa Rapids.


title: Ottawa

text: Kaupungin laidoilla on Rideau Carletonin ravirata ja Capital City Speedway moottoriurheilurata, sekä useita golfkenttiä.


title: Pingviinit

text: Pingviinit ("Spheniscidae") on pingviinilintujen ("Sphenisciformes") lahkon ainoa heimo. Siihen kuuluu luokittelusta riippuen 17–20 lajia, joista kaikki elävät eteläisellä pallonpuoliskolla. Pingviinejä ei esiinny ainoastaan kylmässä ilmastossa, Etelämantereella ja Eteläisellä jäämerellä, vaan myös tropiikissa. Galápagossaarten pingviinit ylittävät ruoanhakumatkoillaan jopa päiväntasaajan.


title: Pingviinit

text: Suomen sana "pingviini" perustunee joko englannin tai ranskan vastaavaan sanaan. 1500-luvun lopun englannissa "penguin" on tarkoittanut sekä ruokkien heimoon kuuluvaa pohjoisen lentokyvytöntä siivetöntäruokkia että etelän pingviinejä, ja sen alkuperäksi on arveltu kymrin valkeaa päätä tarkoittavia sanoja "pen gwyn". Toisaalta ranskan samoihin aikoihin käyttöön tulleen sanan "pingouin" on tulkittu juontuvan latinan sanasta "pinguis" ’rasvainen, lihava’. Suomeen sanan on tullut ruotsin kautta 1800-luvulla, joskin tuolloin on käytetty usein myös omaperäisiä nimityksiä kuten "nahkahanhi", "lihavauikku" ja "rasvauikko".